L-Unjoni tal-Enerġija: Il-Kummissjoni tieħu azzjoni biex issaħħaħ ir-rwol mexxej globali tal-UE fil-qasam tal-vetturi li ma jniġġsux

Il-Kummissjoni tipproponi miri ġodda għall-emissjonijiet medji ta' CO 2 tal-flotta tal-karozzi ġodda tal-passiġġieri u tal-vannijiet ġodda fl-UE sabiex tgħin biex titħaffef it-tranżizzjoni lejn vetturi b'livell baxx ta' emissjonijiet u b'żero emissjonijiet.

Illum il-Kummissjoni għamlet pass deċiżiv 'il quddiem fl-implimentazzjoni tal-impenji tal-UE skont il-Ftehim ta' Pariġi għal tnaqqis domestiku vinkolanti ta' CO2 ta' mill-inqas 40 % sal-2030.

Fl-istess waqt li qed isseħħ il-konferenza internazzjonali dwar il-klima f'Bonn, il-Kummissjoni qed turi li l-UE qed taqdi r-rwol mexxej tagħha billi tkun ta' eżempju.

Il-President tal-Kummissjoni Jean-Claude Juncker fid-diskors ta' Settembru dwar l-Istat tal-Unjoni Ewropea stqarr: “Irrid li l-Ewropa jkollha f'idejha t-tmun tat-taqtigħa kontra t-tibdil fil-klima.

Is-sena li għaddiet, konna aħna li stabbilejna r-regoli tal-logħba permezz tal-Ftehim ta' Pariġi, irratifikat hawnhekk, proprju f'din il-Kamra.

B'determinazzjoni kontra n-nuqqas, f'daqqa waħda, ta' ambizzjoni fl-Istati Uniti, l-Ewropa trid tiżgura li lill-pjaneta tagħna nroddulha lura l-kobor tagħha.

Hija wirt kondiviż tal-umanità kollha.”

Bid-dħul fis-seħħ tal-Ftehim ta' Pariġi, il-komunità internazzjonali ħadet l-impenn li timxi lejn ekonomija moderna b'livell baxx ta' emissjonijiet tal-karbonju, filwaqt li l-industrija tal-karozzi għaddejja minn trasformazzjoni profonda.

L-UE trid taħtaf din l-opportunità u tassumi rwol mexxej globali, filwaqt li pajjiżi bħall-Istati Uniti u ċ-Ċina qed jimxu 'l quddiem malajr ħafna.

Bħala eżempju: Illum il-ġurnata l-bejgħ ta' karozzi ġodda tal-passiġġieri fl-UE mqabbel mal-bejgħ globali naqas minn 34 % qabel il-kriżi finanzjarja (2008/2009) għal 20 %.

Sabiex inżommu l-ishma mis-suq u sabiex inħaffu t-tranżizzjoni lejn vetturi b'livell baxx ta' emissjonijiet u b'żero emissjonijiet, il-Kummissjoni llum ipproponiet miri ġodda għall-emissjonijiet medji ta' CO2 tal-flotta tal-karozzi ġodda tal-passiġġieri u tal-vannijiet ġodda fl-UE li se japplikaw mill-2025 u mill-2030, rispettivament.

Il-proposti tal-lum jistabbilixxu regoli ambizzjużi, realistiċi u li jistgħu jiġu infurzati sabiex jiġu żgurati kundizzjonijiet ekwivalenti ta' kompetizzjoni bejn l-atturi operattivi fl-industrija tal-Ewropa.

Il-pakkett se jservi wkoll ta' boxxla fit-triq lejn il-ksib tal-impenji li l-UE qablet li tieħu skont il-Ftehim ta' Pariġi u se jixpruna l-innovazzjoni fit-teknoloġiji u fil-mudelli kummerċjali l-ġodda, kif ukoll użu iżjed effiċjenti tal-modalitajiet kollha għat-trasport tal-oġġetti.

Dawn il-proposti se jingħataw spinta permezz ta' strumenti finanzjarji mmirati biex jiġi żgurat li jintużaw malajr.

Il-miri ta' tnaqqis tal-emissjonijiet ta' CO2 li l-Kummissjoni qed tipproponi llum huma bbażati fuq analiżi soda u fuq involviment wiesa' tal-partijiet ikkonċernati, mill-NGOs sal-industrija.

Kemm għall-karozzi ġodda kif ukoll għall-vannijiet ġodda, l-emissjonijiet medji ta' CO2 se jkollhom ikunu 30 % inqas fl-2030 meta mqabbla mal-2021.

Il-Viċi President responsabbli għall-Unjoni tal-Enerġija, Maroš Sefčovič stqarr: “Dħalna f'era ta' trasformazzjoni ekonomika li ma tagħmilx ħsara lill-klima.

Is-sett ta' proposti tal-lum qed jistabbilixxi l-kundizzjonijiet għall-manifatturi Ewropej biex ikollhom rwol mexxej fit-tranżizzjoni globali tal-enerġija iktar milli jsegwu lill-oħrajn.

Se jħeġġiġhom biex jimmanifatturaw karozzi li jkunu l-aqwa, l-inqas li jniġġsu u l-iżjed kompetittivi, u b'hekk jerġgħu jiksbu l-fiduċja tal-konsumaturi.

Din hija qabża kbira fid-direzzjoni t-tajba: ekonomija Ewropea moderna u sostenibbli b'arja iktar nadifa fil-bliet tagħna u b'integrazzjoni aħjar ta' sorsi ta' enerġija rinnovabbli fis-sistemi tal-enerġija preżenti u tal-ġejjieni.”

Il-Kummissarju għall-Azzjoni Klimatika u l-Enerġija, Miguel Arias Cañete sostna: “It-taqtigħa globali biex jiġu żviluppati karozzi li ma jniġġsux għaddejja bħalissa.

Hija xejra irriversibbli.

Iżda l-Ewropa trid issib tarf il-problemi tagħha f'dan il-qasam biex tieħu t-tmun f'idejha u tmexxi din il-bidla globali.

Jeħtieġ li jkollna l-miri u l-inċentivi x-xierqa.

Dawn se niksbuhom permezz ta' dawn il-miżuri fir-rigward tal-emissjonijiet ta' CO2 għall-karozzi u għall-vannijiet.

Il-miri tagħna huma ambizzjużi, kosteffettivi u inforzabbli.

Bis-saħħa tal-miri intermedjarji għall-2025, minn issa stess se nixprunaw l-investimenti.

Bil-miri għall-2030, qed nagħtu stabbiltà u direzzjoni biex dawn l-investimenti jinżammu.

Illum qed ninvestu fl-Ewropa u qed niġġieldu t-tniġġis sabiex inżommu mal-wegħda tagħna fil-qafas tal-Ftehim ta' Pariġi li naqtgħu l-emissjonijiet tagħna b'minn tal-inqas 40 % sal-2030.”

Il-Kummissarju għat-Trasport, Violeta Bulc stqarret: “Il-Kummissjoni qed tieħu azzjoni bla preċedent bħala rispons għal sfida li kulma tmur qiegħda tikber: ir-rikonċiljazzjoni tal-ħtiġijiet ta' mobbiltà tal-Ewropej mal-protezzjoni ta' saħħithom u tal-pjaneta tagħna.

Id-dimensjonijiet kollha tal-isfida qegħdin jiġu indirizzati.

Aħna qegħdin nippromwovu vetturi li jniġġsu inqas, naraw li l-enerġija alternattiva tkun iktar aċċessibbli u ntejbu l-organizzazzjoni tas-sistema tat-trasport tagħna.

B'hekk l-Ewropa u l-Ewropej ikunu attivi b'mod li jniġġes inqas.”

Il-Kummissarju għas-Suq Intern, l-Industrija, l-Imprenditorija u l-SMEs, Elżbieta Bieńkowska qalet: “L-industrija tal-karozzi tagħna qiegħda f'mument deċiżiv.

Sabiex iżżomm ir-rwol mexxej globali tagħha, u għall-ġid tal-ambjent u tas-saħħa pubblika tagħna, jeħtieġ li l-industrija tal-karozzi tinvesti f'teknoloġiji ġodda u nodfa.

Se nħeġġu d-dħul fis-suq ta' karozzi b'żero emissjonijiet b'infrastruttura ta' ċċarġjar mingħajr intoppi u ta' batteriji ta' kwalità għolja prodotti fl-Ewropa.”

Il-Pakkett dwar il-Mobbiltà Nadifa jinkludi d-dokumenti li ġejjin:

- Standards ġodda fir-rigward tas-CO2 biex jgħinu lill-manifatturi jħaddnu l-innovazzjoni u jipprovdu lis-suq b'vetturi b'livell baxx ta' emissjonijiet.

Il-proposta tinkludi wkoll miri kemm għall-2025 u kemm għall-2030.

Il-mira intermedjarja għall-2025 tiżgura li minn issa stess jiġu xprunati l-investimenti.

Il-mira għall-2030 tagħti stabbiltà u direzzjoni fit-tul biex dawn l-investimenti jinżammu.

Dawn il-miri jgħinu biex tingħata spinta lit-tranżizzjoni minn vetturi b'magni konvenzjonali li jaħdmu bil-kombustjoni għal vetturi li ma jniġġsux.

- Id-Direttiva dwar il-Vetturi Nodfa biex jiġu promossi soluzzjonijiet ta' mobbiltà nadifa fis-sejħiet għal offerti tal-akkwist pubbliku u b'hekk id-domanda u l-iżvilupp ulterjuri ta' soluzzjonijiet ta' mobbiltà nadifa jingħataw spinta konkreta.

- Pjan ta' azzjoni u soluzzjonijiet ta' investiment għall-iżvilupp trans-Ewropew ta' infrastruttura għall-fjuwils alternattivi.

L-għan huwa li jiżdied il-livell ta' ambizzjoni tal-pjanijiet nazzjonali, li jiżdied l-investiment, u li titjieb l-aċċettazzjoni mill-konsumaturi.

- Ir-reviżjoni tad-Direttiva dwar it-Trasport Ikkombinat, li tippromwovi l-użu kkombinat ta' modalitajiet differenti għat-trasport tal-merkanzija (eż. trakkijiet u ferroviji) se tagħmilha iktar faċli għall-kumpaniji li jagħmlu użu mill-inċentivi u għaldaqstant se tixpruna l-użu kkombinat tat-trakkijiet u tal-ferroviji, tal-braken jew tal-vapuri għat-trasport tal-oġġetti.

- Id-Direttiva dwar is-Servizzi tal-Kowċis tal-Passiġġieri se tagħti kontribut biex ikomplu jonqsu l-emissjonijiet tat-trasport u l-konġestjoni fit-toroq, biex jiġi xprunat l-iżvilupp ta' konnessjonijiet tal-karozzi tal-linja fuq distanzi twal fl-Ewropa kollha u biex jiġu offruti għażliet alternattivi għall-użu tal-karozzi privati.

B'hekk se jiġu offruti għażliet addizzjonali ta' kwalità aħjar u li huma iktar għall-but ta' kulħadd, b'mod partikolari għall-persuni bi dħul baxx.

- L-inizjattiva tal-batteriji għandha importanza strateġika għall-politika industrijali integrata tal-UE biex il-vetturi u soluzzjonijiet oħra ta' mobbiltà fil-ġejjieni kif ukoll il-komponenti tagħhom jiġu vvintati u prodotti fl-UE.

Il-passi li jmiss:

Issa l-proposti dwar il-Mobbiltà Nadifa se jintbagħtu lill-koleġiżlaturi u l-Kummissjoni tappella biex il-partijiet ikkonċernati kollha jaħdmu mill-qrib ma' xulxin biex jiġi żgurat li dawn il-proposti u l-miżuri differenti jiġu adottati u implimentati malajr, biex b'hekk il-benefiċċji għall-industrija, għan-negozji, għall-ħaddiema u għaċ-ċittadini tal-UE jkunu jistgħu jiġu mmassimizzati u ġġenerati mill-iktar fis possibbli.

Sfond:

Il-pakkett tal-lum huwa parti minn kuntest politiku usa' biex l-industrija Ewropea ssir waħda aktar qawwija u aktar kompetittiva.

Kif imħabbar fl-Istrateġija Mġedda għall-Politika Industrijali tal-UE li ġiet ippreżentata f'Settembru 2017, l-ambizzjoni tal-Kummissjoni hi li tgħin lill-industriji tagħna biex jibqa' jkollhom rwol mexxej dinji jew jibda jkollhom dan ir-rwol fl-innovazzjoni, fid-diġitalizzazzjoni u fid-dekarbonizzazzjoni.

Il-pakkett tal-lum huwa t-tieni pakkett dwar il-mobbiltà li l-Kummissjoni ppreżentat din is-sena.

Il-pakkett “L-Ewropa Attiva” ġie ppreżentat f'Mejju 2017.

Kien jinkludi sett wiesa' ta' inizjattivi li kellhom l-għan li jżidu s-sikurezza fit-traffiku; iħeġġu l-adozzjoni ta' sistemi intelliġenti ta' tariffi għall-użu tat-triq; inaqqsu l-emissjonijiet ta' CO2, it-tniġġis tal-arja u l-konġestjoni; inaqqsu l-burokrazija għan-negozji; jgħinu fil-ġlieda kontra l-impjieg illeċitu u jiżguraw kundizzjonijiet u ħinijiet ta' mistrieħ xierqa għall-ħaddiema.

Wara l-Ftehim ta' Pariġi d-dinja ħadet l-impenn li timxi lejn ekonomija b'livell baxx ta' emissjonijiet tal-karbonju.

Issa bosta pajjiżi qegħdin jimplimentaw politiki biex tiġi ffaċilitata t-tranżizzjoni lejn ekonomiji aktar nodfa.

Il-Kummissjoni ppreżentat Komunikazzjoni dwar l-implimentazzjoni tal-impenji tal-Ftehim ta' Pariġi f'Marzu 2016, segwita minn Strateġija Ewropea għal Mobbiltà b'Emissjonijiet Baxxi f'Ġunju 2016.

L-istrateġija għal Mobbiltà b'Emissjonijiet Baxxi ddeskriviet azzjonijiet konkreti li hemm bżonn li jittieħdu biex l-Ewropa tibqa' kompetittiva u tkun kapaċi twieġeb għall-ħtiġijiet ta' mobbiltà tal-persuni u tal-oġġetti li kulma jmur qegħdin jiżdiedu.

L-istrateġija għal Mobbiltà b'Emissjonijiet Baxxi, filwaqt li tikkontribwixxi biex jintlaħqu l-għanijiet tal-Unjoni tal-Enerġija, tistabbilixxi prinċipji ċari u ġusti ta' gwida biex l-Istati Membri jħejju għall-ġejjieni.

Il-proposti tal-lum huma l-iżjed passi reċenti biex dawn il-prinċipji jissarrfu f'azzjoni konkreta.

Għal iktar informazzjoni:

MEMO: L-ixprunar ta' Mobbiltà Nadifa: Mistoqsijiet u Tweġibiet dwar l-inizjattivi li jipproteġu lid-dinja, jagħtu s-setgħa lill-konsumaturi u jiddefendu lill-industrija u lill-ħaddiema

Id-DĠ Mobbiltà u Trasport: Il-Pakkett dwar il-Mobbiltà Nadifa, inklużi dokumenti adottati mill-Kummissjoni

Il-prijoritajiet tal-Kummissjoni Ewropea: L-Unjoni tal-Enerġija u l-Klima

Id-DĠ Azzjoni Klimatika: Proposta għal miri fir-rigward tas-CO2 għall-karozzi u għall-vannijiet għal wara l-2020

Id-DĠ Suq Intern, Industrija, Imprenditorija u SMEs: Il-Politika Industrijali

Skeda informattiva: L-ixprunar ta' Mobbiltà Nadifa: Il-protezzjoni tal-Pjaneta

Skeda informattiva: L-ixprunar ta' Mobbiltà Nadifa: Ewropa li tiddefendi lill-industrija u lill-ħaddiema tagħha

Skeda informattiva: L-ixprunar ta' Mobbiltà Nadifa: Għaċ-Ċittadini tagħna, għall-Pjaneta u għall-Industrija Ewropea

Skeda informattiva: L-ixprunar ta' Mobbiltà Nadifa: Ewropa li tagħti s-setgħa liċ-Ċittadini tagħha


Il-Kummissjoni tipproponi l-opportunitajiet tas-sajd fl-Atlantiku u fil-Baħar tat-Tramuntana għall-2018

Qabel il-laqgħa ta' Diċembru tal-Kunsill tas-Sajd, li matulha l-Istati Membri se jaqblu fuq il-kwoti tas-sajd fl-Atlantiku u fil-Baħar tat-Tramuntana għas-sena d-dieħla, il-Kummissjoni qed tippreżenta l-proposta tagħha għas-sajd sostenibbli minn din l-industrija.

Illum il-Kummissjoni qed tippreżenta l-proposta tagħha għall-opportunitajiet tas-sajd fl-Atlantiku u fil-Baħar tat-Tramuntana għall-2018.

Il-Kummissjoni qed tipproponi l-kwoti għal 76 stokk*: għal 53 minnhom qed tipproponi li l-kwota tas-sajd tiżdied jew tibqa' l-istess, filwaqt li għal 23 stokk* qed tipproponi li titnaqqas.

L-opportunitajiet tas-sajd, jew il-qabdiet totali permissibbli (it-TACs), huma kwoti stabbiliti għall-biċċa l-kbira mill-istokkijiet tal-ħut kummerċjali li jżommu lil dawn l-istokkijiet b'saħħithom, filwaqt li jippermettu lill-industrija tas-sajd tibbenefika mis-sajd għall-ikbar ammont ta' ħut possibbli.

Minħabba li għal ċerti stokkijiet ewlenin tal-ħut, l-istokkijiet qed jiżdiedu, l-iktar fil-każ tal-lingwata fil-Baħar tat-Tramuntana u tal-merluzz tat-Tramuntana u tas-sawrell tan-Nofsinhar, il-profittabilità tas-settur tas-sajd qiegħda tiżdied ukoll, u fl-2017, ġie stmat li kien hemm qligħ ta' EUR 1.5 biljun f'dan is-settur.

Karmenu Vella, il-Kummissarju għall-Ambjent, l-Affarijiet Marittimi u s-Sajd, qal: “Il-flotta tagħna qed tagħmel iktar qligħ u dan qed iseħħ minħabba li ċerti stokkijiet ewlenin tal-ħut tal-UE huma iktar b'saħħithom u saru iktar abbundanti.

Il-perseveranza tas-sajjieda u d-deċiżjonijiet dwar il-ġestjoni responsabbli tas-sajd juru li s-sostenibbiltà u l-profitabbiltà jistgħu jimxu id f'id.

Madankollu, dan mhuwiex il-waqt li nieqfu b'ħidmietna.

Irridu nkomplu bl-isforzi konġunti tagħna sabiex namministraw l-ibħra u l-oċeani tagħna b'tali mod li jiffavorixxi lill-ambjent, lill-ekonomija u lill-ġenerazzjonijiet tal-ġejjieni.”

L-UE għamlet progress sinifikanti f'dawn l-aħħar snin, u 44 stokk issa qed jiġu mistada fil-livelli tar-rendiment massimu sostenibbli (l-MSY), meta mqabbel mal-2009 meta kienu biss 5 l-istokkijiet mistada f'dawn il-livelli.

Skont il-Politika Komuni tas-Sajd, l-għan huwa li, sal-2020, l-istokkijiet kollha jibdew jiġu mistada f'livelli sostenibbli.

Il-proċess biex jintlaħaq dan il-għan iqis il-fatturi ambjentali u soċjoekonomiċi.

Hekk kif qed toqrob l-iskadenza legalment vinkolanti tal-mira tal-2020, il-marġni biex jiġu stabbiliti kwoti li mhumiex sostenibbli qed jonqos.

Il-Kummissjoni qed taħdem mal-Istati Membri biex tappoġġa lis-sajjieda f'din it-tranżizzjoni.

Il-proposta tal-lum se titressaq lill-Istati Membri waqt il-laqgħa ta' Diċembru tal-Kunsill tas-Sajd (li se ssir fil-11 u fit-12 ta' Diċembru fi Brussell), biex dawn jiddiskutuha u jiddeċiedu dwarha, u mbagħad din id-deċiżjoni tibda tapplika mill-1 ta' Jannar 2018.

Dettalji tal-proposta

Il-Kummissjoni tipproponi l-kwoti tas-sajd abbażi tal-pariri xjentifiċi indipendenti li jaslulha mingħand il-Kunsill Internazzjonali għall-Esplorazzjoni tal-Baħar (l-ICES).

Din il-proposta tkopri l-istokkijiet amministrati mill-UE waħedha u l-istokkijiet li hija tamministra flimkien ma' pajjiżi terzi bħan-Norveġja jew permezz tal-organizzazzjonijiet reġjonali tal-ġestjoni tas-sajd (l-RFMOs).

In-negozjati internazzjonali għal ħafna mill-istokkijiet ikkonċernati għadhom għaddejjin u għal ċerti stokkijiet oħrajn għad irid jasal il-parir xjentifiku.

Iċ-ċifri għal dawn l-istokkijiet se jiddaħħlu f'data aktar tard.

Iktar tard din il-Ħarifa, il-Kummissjoni se tipproponi kwoti addizzjonali, imsejħin “żidiet fil-kwoti”, għas-sajd għal ħut li fl-2018 jaqa' taħt l-obbligu tal-ħatt l-art, li jeżiġi li l-qabdiet kollha tal-ispeċijiet kummerċjali tal-ħut irregolati abbord jinħattu l-art u jingħaddu u jitnaqqsu mill-kwota.

B'hekk, il-kwota permessa tiżdied biex it-tranżizzjoni lejn is-sistema l-ġdida tal-ebda qbid skartat issir iktar faċli.

Iż-żidiet eżatti fil-kwoti għal kull tip ta' sajd se jiġu stabbiliti abbażi tal-pariri xjentifiċi.

Il-proposta ma tqisx iż-żidiet li jmiss fit-TACs.

Għal aktar informazzjoni

Ara t-tabelli t'hawn taħt għad-dettalji dwar il-proposti tal-lum għall-Atlantiku u għall-Baħar tat-Tramuntana.

It-TACs u l-kwoti

Mistoqsijiet u tweġibiet dwar il-proposta tal-Kummissjoni dwar l-opportunitajiet tas-sajd fl-Atlantiku u fil-Baħar tat-Tramuntana għall-2018

Il-parir xjentifiku: it-TACs proposti jqisu kif xieraq il-parir xjentifiku tal-Kunsill Internazzjonali għall-Esplorazzjoni tal-Baħar (l-ICES) u tal-Kumitat Xjentifiku, Tekniku u Ekonomiku għas-Sajd.

Ġew ikkonsultati wkoll il-partijiet ikkonċernati, abbażi tad-dokument ta' konsultazzjoni tal-Kummissjoni

Il-pjanijiet pluriennali ta' ġestjoni

Mappa taż-żoni tas-sajd

Nota: it-tabelli t'hawn taħt jelenkaw biss l-istokkijiet tal-UE li mhumiex kondiviżi ma' pajjiżi terzi.

Tabella 1: L-istokkijiet li għalihom qed jiġu proposti żidiet fit-TAC

Isem komuni

Isem xjentifiku

Unità tat-TAC

It-TAC finali fl-2017, inklużi ż-żidiet fil-kwoti

It-TAC għall-2018 (il-proposta għall-2018, minbarra ż-żidiet fil-kwoti)

Il-bidla fit-TAC bejn l-2017 u l-2018 (il-proposta għall-2018)

Bakkaljaw

Gadus morhua

100 %

Lingwata komuni

Solea solea

8 %

Lingwata komuni

Solea solea

6 %

Lingwata komuni

Solea solea

2 %

Lingwata komuni

Solea solea

7 %

Arġentina silus

Argentina silus

L-ilmijiet tal-Unjoni taż-żoni 3 u 4

20 %

Arġentina silus

Argentina silus

L-ilmijiet tal-Unjoni u dawk internazzjonali taż-żoni 5, 6 u 7

20 %

Merluzz tal-linja sewda

Melanogrammus

7 %

Aringa

Clupea

70 %

Sawrell

Trachurus

L-ilmijiet tal-Unjoni taż-żoni 2a, 4a, 6, 7a sa c, 7e sa k u 8abde; l-ilmijiet tal-Unjoni u dawk internazzjonali taż-żona 5b; l-ilmijiet internazzjonali taż-żoni 12 u 14

21 %

Sawrell

Trachurus

21 %

Megrims

Lepidorhombus

8c, 9 u 10; l-ilmijiet tal-Unjoni taż-żona 34.1.1 tas-CECAF

20 %

Skampu

Nephrops

L-ilmijiet tal-Unjoni taż-żoni 2a u 4

4 %

Barbun tat-tbajja'

Pleuronectes

63 %

Barbun tat-tbajja'

Pleuronectes

3 %

Barbun tat-tbajja'

Pleuronectes

26 %

Tusk

Brosme brosme

Is-sottodiviżjonijiet minn 22 sa 32 taż-żona 3a

7 %

Tusk

Brosme brosme

7 %

Tusk

Brosme brosme

7 %

Tabella 2: L-istokkijiet li għalihom ma nbidlux it-TACs[1]

Isem komuni

Isem xjentifiku

Unità tat-TAC

Bakkaljaw

Gadus morhua

Il-Kattegat

0 %

Bakkaljaw

Gadus morhua

6a; l-ilmijiet tal-Unjoni u dawk internazzjonali taż-żona 5b li jinsabu fil-Lvant ta' 12º 00' W

0 %

Lingwata komuni

Solea solea

0 %

Ħalibatt tal-Groenlandja

Reinhardtius hippoglossoides

L-ilmijiet tal-Unjoni taż-żoni 2a u 4 u dawk internazzjonali taż-żoni 5b u 6

0 %

Aringa

Clupea harengus

L-ilmijiet tal-Unjoni u dawk internazzjonali taż-żoni 5b, 6b u 6aN

0 %

Aringa

Clupea

6a (S), 7b u 7c

0 %

Lingwata ta' ħalq żgħir u barbun ilsien il-kelb

Microstomus kitt u Glyptocephalus cynoglossus

L-ilmijiet tal-Unjoni taż-żoni 2a u 4

0 %

Lipp

Molva molva

4 (tal-UE)

0 %

Lipp

Molva molva

L-ilmijiet tal-Unjoni u dawk internazzjonali taż-żoni 6, 7, 8, 9, 10, 12 u 14

0 %

Skampu

Nephrops

0 %

Mazzola griża

Squalus

L-ilmijiet tal-Unjoni u dawk internazzjonali taż-żoni 1, 5, 6, 7, 8, 12 u 14

0 %

Pollakkju

Pollachius pollachius

0 %

Pollakkju

Pollachius pollachius

0 %

Merlangu

Merlangius

0 %

Tabella 3: L-istokkijiet li għalihom qed jiġi propost tnaqqis fit-TAC*

Isem komuni

Isem xjentifiku

Unità tat-TAC

Petriċa

Lophius

-12 %

Petriċa

Lophius

-12 %

Petriċa

Lophius

8c, 9 u 10 u ż-żona 34.1.1 tas-CECAF

-2 %

Linarda

Molva dypterigia

L-ilmijiet tal-Unjoni u dawk internazzjonali taż-żoni 5b, 6 u 7

-5 %

Linarda

Molva dypterigia

L-ilmijiet internazzjonali taż-żona 12

-20 %

Minfaħ

Caproidae

L-ilmijiet tal-Unjoni u dawk internazzjonali taż-żoni 6, 7 u 8

-25 %

Lingwata komuni

Solea solea

L-ilmijiet tal-Unjoni taż-żoni 2a u 4

-13 %

Lingwata komuni**

Solea solea

3 a; l-ilmijiet tal-Unjoni tas-sottodiviżjonijiet minn 22 sa 32

-39 %

Merluzz tal-linja sewda

Melanogrammus aeglefinus

L-ilmijiet tal-Unjoni u dawk internazzjonali taż-żoni 6b, 12 u 14

-10 %

Merluzz (TAC globali għat-Tramuntana)**

Merluccius

-19 %

Merluzz

Merluccius

-30 %

Aringa

Clupea

-62 %

Sawrell

Trachurus

L-ilmijiet tal-Unjoni taż-żoni 4b, 4c u 7d

-17 %

Sawrell

Trachurus

-24 %

Megrims

Lepidorhombus

L-ilmijiet tal-Unjoni taż-żoni 2a u 4

-4 %

Megrims

Lepidorhombus

-10 %

Megrims

Lepidorhombus

L-ilmijiet tal-Unjoni u dawk internazzjonali taż-żona 5b; 6;

-17 %

Megrims

Lepidorhombus

-10 %

Skampu

Nephrops

-8 %

Barbun tat-tbajja'

Pleuronectes

-100 %

Barbun tat-tbajja'

Pleuronectes platessa

Il-Kattegat

-37 %

Laċċa kaħla

Sprattus

-20 %

Merlangu

Merlangius

6; l-ilmijiet tal-Unjoni u dawk internazzjonali taż-żona 5b; l-ilmijiet internazzjonali taż-żoni 12 u 14

-100 %

Tabella 4: L-istokkijiet li huma suġġetti għal parir li se jingħata iktar tard jew li dwarhom in-negozjati għadhom għaddejjin[2]*

Isem komuni

Isem xjentifiku

Unità tat-TAC

It-TAC finali fl-2017

Inċova

Engraulis

Inċova*

Engraulis

Petriċa

Lophiidae

L-ilmijiet tal-Unjoni taż-żoni 2a u 4

Petriċa

Lophius

Linarda

Molva dypterigia

Bakkaljaw

Gadus morhua

7b, 7c, 7e sa k, 8, 9 u 10; l-ilmijiet tal-Unjoni taż-żoni tas-CECAF

Merluzz tal-linja sewda

Melanogrammus

5b; 6a

Merluzz tal-linja sewda

Melanogrammus

7b sa k, 8, 9 u 10; l-ilmijiet tal-Unjoni taż-żona 34.1.1 tas-CECAF

Skampu

Nephrops

Skampu

Nephrops

Skampu

Nephrops

7 - Kundizzjoni speċjali għaż-żona msejħa “Porcupine Bank”

Skampu

Nephrops

Skampu

Nephrops

Merluzz tan-Norveġja

Trisopterus esmarkii

3a; l-ilmijiet tal-Unjoni taż-żoni 2a u 4

Mazzola griża

Squalus

Ċiċċirell

Ammodytes

L-ilmijiet tal-Unjoni taż-żoni 2a, 3a u 4

Rebekkini u raj

Rajidae

L-ilmijiet tal-Unjoni taż-żoni 2a u 4

Rebekkini u raj

Rajidae

L-ilmijiet tal-Unjoni taż-żona 3a

Rebekkini u raj

Rajidae

L-ilmijiet tal-Unjoni taż-żoni 6ab, 7a sa c u 7e sa k

Rebekkini u raj

Rajidae

L-ilmijiet tal-Unjoni taż-żoni 8 u 9

Rebekkini u raj

Rajidae

Laċċa kaħla

Sprattus sprattus

L-ilmijiet tal-Unjoni taż-żoni 2a u 4

Barbun imperjali u barbun lixx

Psetta maxima u Scopthalmus rhombus

L-ilmijiet tal-Unjoni taż-żoni 2a u 4

Merlangu*

Merlangius

Merlangu

Merlangius

7b sa k

Tabella 5: L-istokkijiet li d-deċiżjonijiet dwar it-TAC tagħhom huma ddelegati lil Stati Membri individwali

Isem komuni

Isem xjentifiku

Unità tat-TAC

Pajjiż li lilu ġiet iddelegata d-deċiżjoni

Aringa

Clupea

Iż-żona VI ta' Clyde(1)

Ir-Renju Unit

Sawrell

Trachurus

Iż-żoni tas-CECAF (fil-Gżejjer Kanarji)

Spanja

Sawrell

Trachurus

Iż-żoni tas-CECAF (fil-Madeira)

Il-Portugall

Sawrell

Trachurus

Iż-żona X u ż-żoni tas-CECAF (fl-Azores)

Il-Portugall

Gambli “penaeus”

Penaeus

Il-Guyana Franċiża

Franza

[1]Din it-tabella [it-Tabella 2] ma tinkludix l-għoxrin stokk li huma inklużi fid-Dikjarazzjoni Konġunta tal-Kunsill u tal-Kummissjoni dwar l-istokkijiet stabbli (ara d-dokument tal-Kunsill bir-referenza PECHE 491, 15502/15 REV1).

[2]Iċ-ċifri finali tat-TACs għall-2017 jinkludu t-trasferimenti u jirriflettu t-TAC totali li l-UE stabbiliet għal stokk partikulari.

*Emenda tad-9 ta' Novembru 2017: F'dan l-istadju, il-proposta tal-Kummissjoni ma tinkludix il-qabdiet totali permissibbli għall-inċova (fl-unità tat-TAC li ġejja: iż-żoni 9 u 10 u l-ilmijiet tal-Unjoni taż-żona 34.1.1 tas-CECAF) u għall-merlangu (fl-unità tat-TAC li ġejja: iż-żona 7a).

It-tabelli tranġaw sabiex dawn iż-żewġ stokkijiet tneħħew mit-Tabella 3, imsejħa “L-istokkijiet li għalihom qed jiġi propost tnaqqis fit-TAC”, u ddaħħlu fit-Tabella 4, imsejħa “L-istokkijiet li huma suġġetti għal parir li se jingħata iktar tard jew li dwarhom in-negozjati għadhom għaddejjin”.

**Korrezzjoni tal-5 ta' Diċembru 2017: Il-Kummissjoni qed tipproponi qabdiet totali permissibbli għal-lingwata komuni (fl-unità tat-TAC li ġejja: iż-żona 3a u l-ilmijiet tal-Unjoni tas-sottodiviżjonijiet minn 22 sa 32) ta' 336 tunnellata minflok ta' 436 tunnellata (li tfisser bidla fit-TAC ta' -39 % mill-2017 għall-2018 minflok bidla ta' -21 %).

Barra minn hekk, hija qed tipproponi qabdiet totali permissibbli għall-merluzz (fl-unità tat-TAC li ġejja: it-TACs globali għat-Tramuntana (3a/2a u 4/5b, 6, 7, 12 u 14/8abde)) ta' 97581 tunnellata minflok ta' 104060 tunnellata (li tfisser bidla fit-TAC ta' -19 % mill-2017 għall-2018 minflok bidla ta' -13 %).


Il-Ġejjieni tal-Ewropa: Il-Kummissjoni tlaqqa' flimkien mexxejja reliġjużi sabiex jiddiskutu Unjoni effettiva u bbażata fuq il-valuri

L-ewwel Viċi President tal-Kummissjoni Ewropea Frans Timmermans, fil-preżenza tal-Viċi President tal-Parlament Ewropew Mairead McGuinness, illum ospita laqgħa ta' livell għoli ma' mexxejja reliġjużi minn madwar l-Ewropa.

Din it-13-il laqgħa annwali ta' livell għoli seħħet fil-kuntest tad-dibattitu li għaddej bħalissa dwar il-Ġejjieni tal-Ewropa, varat mill-President Juncker bil-White Paper tal-Kummissjoni fl-1 ta' Marzu.

L-Ewwel Viċi President Frans Timmermans qal: “Il-ġejjieni tal-Ewropa jinsab f'idejn iċ-ċittadini tagħha.

Għandna responsabbiltà kollettiva li nsawru dan il-ġejjieni, filwaqt li niġu ggwidati mill-valuri kondiviżi tagħna.

Id-djalogu regolari ma' organizzazzjonijiet konfessjonali, bħal dak mal-organizzazzjonijiet mhux konfessjonali, jippermettilna nindirizzaw il-kwistjoni tal-ġejjieni komuni tagħna minn perspettivi differenti.

Huwa permezz tad-djalogu inklużiv li nistgħu nippjanaw l-aħjar triq għall-ġejjieni komuni tagħna.”

Il-laqgħa ta' livell għoli tal-lum, parti mid-djalogu mal-knejjes, il-komunitajiet reliġjużi, l-organizzazzjonijiet filosofiċi u mhux konfessjonali previst mill-Artikolu 17 tat-Trattat ta' Lisbona, ipprovdiet okkażjoni għal diskussjonijiet profondi dwar mistoqsijiet li jindirizzaw kwistjonijiet ta' valuri u ta' governanza.

Id-diskussjoni attwali dwar il-ġejjieni tal-Ewropa hija dwar li nagħmlu l-Ewropa iktar magħquda, b'saħħitha u demokratika.

Il-parteċipanti taw ħarsa wkoll lejn id-dimensjoni umana tal-Ewropa, b'mod partikolari d-dimensjonijiet soċjali u ambjentali tagħha u kif l-Ewropa tista' tinbena fuq prinċipji ta' solidarjetà, ġustizzja soċjali u sostenibbiltà.

Il-mexxejja preżenti ġew mistiedna jaħdmu mal-Kummissjoni matul il-proċess ta' riflessjoni dwar il-futur tal-Ewropa.

Intlaħaq qbil li d-djalogu dwar il-kwistjonijiet diskussi llum jenħtieġ li jkompli.

Kuntest

Isiru laqgħat ta' livell għoli u diskussjonijiet regolarment bejn il-Kummissjoni Ewropea u l-knejjes u l-assoċjazzjonijiet u l-komunitajiet reliġjużi kif ukoll l-organizzazzjonijiet filosofiċi u mhux konfessjonali.

Il-laqgħa ta' livell għoli tal-lum ma' mexxejja reliġjużi hija t-13-il laqgħa annwali ta' livell għoli organizzata mill-Kummissjoni.

Mill-2009, id-djalogu mal-knejjes, mal-komunitajiet reliġjużi u mal-organizzazzjonijiet filosofiċi u mhux konfessjonali huwa minqux fit-Trattat ta' Lisbona (Art 17 TFUE).

Id-djalogu huwa r-responsabbiltà tal-Ewwel Viċi President Timmermans.

Il-Kummissjoni organizzat il-laqgħa annwali tagħha mal-organizzazzjonijiet mhux konfessjonali fid-19 ta' Ġunju 2017 fuq l-istess suġġett tal-Ġejjieni tal-Ewropa (ara l-istqarrija għall-istampa).

F'Marzu, il-Kummissjoni ppreżentat il-White Paper li bdiet proċess ta' riflessjoni dwar il-Ġejjieni tal-Ewropa.

Il-Kummissjoni dak iż-żmien impenjat ruħha li twettaq djalogi madwar l-ibliet u r-reġjuni Ewropej ma' gruppi differenti biex tinkoraġġixxi d-dibattitu fuq il-perspettiva għall-Ewropa fl-2025.

Fid-diskors tiegħu tal-2017 dwar l-Istat tal-Unjoni, il-President Juncker ta iktar dettall dwar il-viżjoni tiegħu għall-ġejjieni tal-Ewropa, waqt li enfasizza li l-Ewropa hija l-ewwel u qabel kollox Unjoni ta' valuri.

Il-President Juncker stabbilixxa wkoll pjan direzzjonali għal Unjoni iktar magħquda, b'saħħitha u demokratika.

Għal Aktar Informazzjoni

L-Istat tal-Unjoni 2017

White paper dar il-Ġejjieni tal-Ewropa u t-triq ‘il quddiem

Id-djalogu tal-Kummissjoni Ewropea mal-knejjes, mal-komunitajiet reliġjużi u mal-organizzazzjonijiet filosofiċi u mhux konfessjonali

Lista ta' Partecipanti

*Aġġornata fid-09/11/2017


Dħul fil-kariga ta' Mħallef ġdid fil-Qorti tal-Ġustizzja u tiġdid parzjali tat-Tribunal għas-Servizz Pubbliku

Stampa u Informazzjoni

Il-Qorti tal-Ġustizzja tal-Unjoni Ewropea

STQARRIJA GĦALL-ISTAMPA Nru 106/11

il-Lussemburgu, 6 ta' Ottubru 2011

Udjenza solenni tal-Qorti tal-Ġustizzja

Udjenza solenni tas-6 ta' Ottubru 2011

Wara r-riżenja ta' Pernilla LINDH, ir-rappreżentanti tal-Gvernijiet tal-Istati Membri tal-Unjoni Ewropea nnominaw, permezz ta' deċiżjoni tat-8 ta' Settembru 2011, lil Carl Gustav FERNLUND bħala Mħallef tal-Qorti tal-Ġustizzja tal-Unjoni Ewropea, sabiex isservi l-bqija tal-mandat ta' P. LINDH, jiġifieri sas-6 ta' Ottubru 2012.

Wara li skadew il-mandati ta' Stephane GERVASONI, ta' Paul J. MAHONEY u ta' Haris TAGARAS, il-Kunsill tal-Unjoni Ewropea nnomina, b'deċiżjoni tat-18 ta' Lulju 2011, bħala Mħallfin tat-Tribunal għas-Servizz Pubbliku tal-Unjoni Ewropea, għall-perijodu mill-1 ta' Ottubru 2011 sat-30 ta' Settembru 2017, lil:

- René BARENTS ;

- Kieran BRADLEY ;

- Ezio PERILLO.

Fl-okkażjoni tal-ġurament tal-ħatra u tad-dħul fil-kariga tal-Imħallfin il-ġodda, illum inżammet udjenza solenni fis-sede tal-Qorti tal-Ġustizzja.

Curricula vitae tal-Imħallfin il-ġodda

Carl Gustav FERNLUND

Imwieled fl-1950; Gradwat fil-liġi mill-Università ta' Lund (1975); Reġistratur tal-Qorti tal-Prim'Istanza ta' Landskrona (1976-1978); Assessur fil-Qorti Amministrattiva tal-Appell (1978-1982); Imħallef supplenti fil-Qorti Amministrattiva tal-Appell (1982); Konsulent Legali fil-Kumitat Permanenti dwar il-Kostituzzjoni tal-Parlament Svediż (1983-1985); Konsulent Legali fil-Ministeru tal-Finanzi (1985-1990); Direttur tad-Diviżjoni tat-Taxxa fuq id-Dħul tal-Individwi fil-Ministeru tal-Finanzi (1990-1996); Direttur tad-Diviżjoni tat-Taxxi tas-SISA fil-Ministeru tal-Finanzi (1996-1998); Konsulent Legali għar-Rappreżentanza Permanenti tal-Isvezja fl-Unjoni Ewropea (1998-2000); Direttur ġenerali għall-affarijiet legali fid-Dipartiment tat-Taxxi u tad-Dwana fil-Ministeru tal-Finanzi (2000-2005); Imħallef fil-Qorti Amministrattiva Suprema (2005-2009); President tal-Qorti Amministrattiva tal-Appell ta' Göteborg (2009-2011); Imħallef fil-Qorti tal-Ġustizzja mis-6 ta' Ottubru 2011.

René BARENTS

Imwieled fl-1951; Lawreat fil-liġi, lawrja speċjali fl-ekonomija (Università Érasme Rotterdam, 1973); Duttur tal-Liġi (Università ta' Utrecht, 1981); riċerkatur fid-Dritt Ewropew u fid-Dritt Ekonomiku Internazzjonali (1973-1974) u lettur fid-Dritt Ewropew u fid-Dritt Ekonomiku fl-Institut Europa tal-Università ta' Utrecht (1974-1979) u fl-Università ta' Leyde (1979-1981); Référendaire fil-Qorti tal-Ġustizzja tal-Komunitajiet Ewropej (1981-1986), wara Kap tal-Unità tad-Drittijiet Statutorji fil-Qorti tal-Ġustizzja (1986-1987); Membru tas-Servizz Legali tal-Kummissjoni tal-Komunitajiet Ewropej (1987-1991); Référendaire fil-Qorti tal-Ġustizzja (1991-2000); Kap ta' Diviżjoni (2000-2009), wara Direttur tad-Direttorat “Riċerka u Dokumentazzjoni” tal-Qorti tal-Ġustizzja tal-Unjoni Ewropea (2009-2011); Professur Titolari (1988-2003) u Professur Onorarju (mill-2003) fid-Dritt Ewropew fl-Università ta' Maastricht; Konsulent fil-Qorti tal-Appell ta' ‘s-Hertogenbosch (1993-2011); Membru tal-Akkademja Rjali tax-Xjenza fil-Pajjiżi l-Baxxi (mill-1993); diversi pubblikazzjonijiet dwar id-Dritt Ewropew; Imħallef fit-Tribunal għas-Servizz Pubbliku mis-6 ta' Ottubru 2011.

Kieran BRADLEY

Imwieled fl-1957; Lawreat fil-liġi (Trinity College, Dublin, 1975-1979); Assistent fir-Riċerka ta' Mary Robinson, Senatriċi (1978-79 u 1980); Borża ta' Studju “Pádraig Pearse” fil-Collège d'Europe (Bruges, 1979); studji post universitarji fid-Dritt Ewropew fil-Collège d'Europe (1979-1980); Masters fid-dritt fl-Università ta' Cambridge (1980-1981); Staġaire fil-Parlament Ewropew (il-Lussemburgu, 1981); Amministratur fis-Segretarjat tal-Kummissjoni Legali tal-Parlament Ewropew (il-Lussemburgu, 1981-1988); Membru tas-Servizz Legali tal-Parlament Ewropew (Brussell, 1988-1995); Référendaire fil-Qorti tal-Ġustizzja (1995-2000); Lettur fid-Dritt Ewropew fil-Harvard Law School (2000); Membru tas-Servizz Legali tal-Parlament Ewropew (2000-2011), wara Direttur (2011); Awtur ta' diversi pubblikazzjonijiet; Imħallef fit-Tribunal għas-Servizz Pubbliku mis-6 ta' Ottubru 2011.

Ezio PERILLO

Imwieled fl-1950; Duttur tal-Liġi u Avukat fil-Kamra tal-Avukati ta' Padova; Assistent, u wara Riċerkatur ikkonfermat fid-Dritt Ċivili fil-Fakultà tal-Liġi tal-Università ta' Padova (1977-1982); Responsabbli mill-Kors fid-Dritt Komunitarju fil-Kulleġġ Ewropew ta' Parma (1990-1998), u fil-Fakultajiet tad-Dritt tal-Università ta' Padova (1985-1987), ta' Macerata (1991-1994), ta' Napoli (1995) u fl-Università tal-Istudji ta' Milano (2000-2001); Membru tal-Kumitat Xjentifiku tal-“Master in European integration” fl-Università ta' Padova; Uffiċjali fil-Qorti tal-Ġustizzja, Direttorat tal-Bibljoteka, Riċerka u Dokumentazzjoni (1982-1984); Référendaire tal-Avukat Ġenerali Mancini (1984-1988); Konsulent Legali tas-Segretarju Ġenerali tal-Parlament Ewropew, Enrico Vinci (1988-1993); ukoll, fi ħdan din l-istess istituzzjoni: Kap ta' Diviżjoni fis-Servizz Legali (1995 - 1999); Direttur tal-affarijiet leġiżlattivi u tal-konċiljazzjonijiet, tar-relazzjonijiet interistituzzjonali u tar-relazzjonijiet mal-Parlamenti nazzjonali (1999-2004); Direttur tar-relazzjonijiet esterni (2004-2006); Direttur tal-affarijiet leġiżlattivi fis-servizz legali (2006-2011); Awtur ta' diversi pubblikazzjonijiet fid-dritt ċivili Taljan u fid-dritt tal-Unjoni Ewropea; Imħallef fit-Tribunal għas-Servizz Pubbliku mis-6 ta' Ottubru 2011.

Dokument mhux uffiċjali għall-użu tal-mezzi tal-komunikazzjoni li ma jorbotx lill-Qorti tal-Ġustizzja.

Kuntatt għall-istampa: Christopher Fretwell (+352) 4303 3355

Ritratti tal-udjenza solenni jkunu disponibbli fuq " Europe by Satellite " (+32) 2 2964106


Sistema ta' liċenzjar għar-ritrażmizzjoni ta' logħob tal-futbol, li tagħti lix-xandara esklużività territorjali għal Stat Membru u li tibbrojbixxi lit-telespettaturi milli jaraw dawn it-trażmissjonjiet b'kard ta' dekodifikazzjoni fl-Istati Membri l-oħra, tmur kontra d-dritt tal-Unjoni

Stampa u Informazzjoni

STQARRIJA GĦALL-ISTAMPA Nru 102/11

il-Lussemburgu, 4 ta' Ottubru 2011

Sentenza fil-Kawżi C-403/08 u C-429/08

Football Association Premier League et vs QC Leisure et

Karen Murphy vs Media Protection Services Ltd

Il-wiri tat-trażmissjonijiet tal-logħob tal-futbol li jinkludu xogħlijiet protetti f'kafeterija-ristorant jirrikjedi l-awtorizzazzjoni tal-awtur ta' dawn ix-xogħlijiet

Il-Football Association Premier League (“FAPL”) tamministra l-Premier League, il-kampjonat ewlieni tal-futbol professjonali fl-Ingilterra, u tikkummerċjalizza d-drittijiet ta' xandir televiżiv tal-logħob ta' dan il-kampjonat.

Hija tagħti lix-xandara, permezz ta' proċedura ta' kompetizzjoni miftuħa, dritt esklużiv ta' xandir dirett ta' partiti tal-Premier League fuq bażi territorjali.

Peress li l-bażi territorjali tikkorrispondi normalment għal Stat Membru wieħed, it-telespettaturi jistgħu jaraw biss il-partiti mxandra mix-xandara stabbiliti fl-Istat Membru fejn jirresjedu.

Sabiex din l-esklużività territorjali tkun protetta, u sabiex il-pubbliku jkun prekluż milli jirċievi trażmissjonijiet barra mill-Istat Membru kkonċernat, kull xandar jintrabat, fil-kuntratt ta' liċenzjar konkluż mal-FAPL, li jikkowdja s-sinjal bis-satellita tiegħu u jittrażmettih, hekk ikkowdjat, bis-satellita biss lill-abbonati tat-territorju mogħti lilu.

Konsegwentement, il-kuntratt ta' liċenzjar jipprojbixxi lix-xandara milli jipprovdu kards ta' dekodifikazzjoni lill-persuni li jkunu jixtiequ jaraw it-trażmissjonijiet tagħhom barra mill-Istat Membru li għalih huma ngħataw il-liċenzja.

Il-kwistjonijiet li wasslu għal dawn il-kawżi jirrigwardaw tentattivi sabiex din l-esklużività tiġi evitata.

Fil-fatt, ċerti kafeteriji-ristoranti bdew, fir-Renju Unit, jużaw kards ta' dekodifikazzjoni barranin, mogħtija minn xandar Grieg lill-abbonati residenti fil-Greċja, sabiex jaċċedu għal-logħob tal-Premier League.

Huma jixtru kards u kaxxa ta' dekodifikazzjoni minn distributur bi prezzijiet vantaġġużi meta mqabbla ma' dawk mitluba minn Sky, il-proprjetarju tad-drittijiet ta' ritrażmissjoni fir-Renju Unit.

Peress li qieset li dawn l-attivitajiet jippreġudikaw l-eslużività tad-drittijiet ta' xandir televiżiv u l-valur ta' dawn id-drittijiet, il-FAPL ipprovat twaqqafhom permezz ta' proċeduri ġudizzjarji.

L-ewwel kawża (C-403/08) tikkonċerna azzjoni ċivili tal-FAPL kontra l-kafeteriji-ristoranti li wrew logħob tal-Premier League bl-użu ta' kards ta' dekodifikazzjoni Griegi u kontra l-fornituri ta' dawn il-kards ta' dekodifikazzjoni, lil dawn il-kafeteriji-ristoranti.

It-tieni kawża (C-429/08) toriġina minn proċedura kriminali kontra Karen Murphy, il-proprjetarja ta' pub li wriet partiti tal-Premier League bl-użu ta' kard ta' dekodifikazzjoni Griega.

F'dawn iż-żewġ kawżi, il-High Court (Renju Unit) adixxiet lill-Qorti tal-Ġustizzja b'diversi domandi dwar l-interpretazzjoni tad-dritt tal-Unjoni.

Permezz tas-sentenza tagħha tal-lum, il-Qorti tal-Ġustizzja tikkonstata li leġiżlazzjoni nazzjonali li tipprojbixxi l-importazzjoni, il-bejgħ jew l-użu ta' kards ta' dekodifikazzjoni barranin tmur kontra l-libertà li jiġu pprovduti servizzi u ma tistax tiġi ġġustifikata la fid-dawl tal-għan ta' protezzjoni tad-drittijiet tal-proprjetà intellettwali u lanqas permezz tal-għan li tiġi inkoraġġita l-preżenza tal-pubbliku fl-istedjums tal-futbol.

Fir-rigward tal-possibbiltà li din ir-restrizzjoni tiġi ġġustifikata fid-dawl tal-għan ta' protezzjoni tad-drittijiet tal-proprjetà intellettwali, il-Qorti tal-Ġustizzja tirrileva li l-FAPL ma tistax tinvoka drittijiet tal-awtur fuq il-logħob tal-Premier League, peress li dan il-logħob sportiv ma jistax jitqies li huwa kreazzjoni intellettwali tal-awtur stess u, għaldaqstant, bħala “xogħlijiet” fis-sens tad-drittijiet tal-awtur tal-Unjoni.

Imbagħad, anki jekk jitqies li d-dritt nazzjonali jagħti protezzjoni paragunabbli għal-logħob sportiv – li jkun, bħala regola ġenerali, kompatibbli mad-dritt tal-Unjoni – projbizzjoni tal-użu tal-kards ta' dekodifikazzjoni barranin tmur lil hinn minn dak li huwa neċessarju sabiex tiġi żgurata remunerazzjoni xierqa lill-proprjetarji tad-drittijiet ikkonċernati.

F'dan ir-rigward, il-Qorti tal-Ġustizzja tirrileva, minn naħa, li, għall-kalkolu ta' din ir-remunerazzjoni xierqa, huwa possibbli li tittieħed inkunsiderazzjoni l-udjenza attwali u dik potenzjali kemm fl-Istat Membru tat-trażmissjoni kif ukoll f'kull Stat Membru ieħor li fih it-trażmissjonijiet jiġu rċevuti u li għalhekk ma huwiex neċessarju li l-moviment liberu tas-servizzi fi ħdan l-Unjoni jiġi limitat.

Min-naħa l-oħra, il-ħlas ta' ammont supplementari mill-kanali televiżivi sabiex ikollhom esklużività territorjali assoluta jmur lil hinn minn dak li huwa neċessarju sabiex il-proprjetarji jiġu żgurati remunerazzjoni xierqa, peress li din il-prattika tista' twassal għal differenzi artifiċjali fil-prezzijiet bejn is-swieq nazzjonali maqsuma f'kompartimenti.

Issa, tali qsim u tali differenza artifiċjali fil-prezzijiet huma irrikonċiljabbli mal-għan essenzjali tat-Trattat, li huwa r-realizzazzjoni tas-suq intern.

Għal raġunijiet simili, sistema ta' liċenzji esklużivi tmur ukoll kontra d-dritt tal-kompetizzjoni tal-Unjoni jekk il-kuntratti ta' liċenzjar jipprojbixxu li jiġu pprovduti kards ta' dekodifikazzjoni barranin lit-telespettaturi li jixtiequ jaraw it-trażmissjonijiet barra mill-Istat Membru li għalih tingħata l-liċenzja.

Ċertament, id-dritt tal-kompetizzjoni tal-Unjoni ma jipprekludix, bħala regola ġenerali, li proprjetarju ta' dritt ikun jista' jagħti lil liċenzjat wieħed id-dritt esklużiv li jxandar bis-satellita, matul perijodu determinat, oġġett protett minn Stat Membru tat-trażmissjoni wieħed jew minn diversi Stati Membri tat-trażmissjoni.

Madankollu, il-kuntratti ta' liċenzjar ma għandhomx jipprekludu lix-xandara minn kull provvista transkonfinali ta' servizzi marbuta mal-logħob sportiv ikkonċernat, peress li tali kuntratt jippermetti li kull xandar jingħata esklużività territorjali assoluta fiż-żona koperta mil-liċenzja tiegħu, jelimina għalhekk kull kompetizzjoni bejn id-diversi xandara fil-qasam ta' dawn is-servizzi u jaqsam b'dan il-mod is-swieq nazzjonali skont il-fruntieri nazzjonali.

Fl-aħħar nett, fir-rigward tad-domandi mressqa dwar l-interpretazzjoni tad-Direttiva dwar id-drittijiet tal-awtur1 il-Qorti tal-Ġustizzja tenfasizza b'mod preliminari li huma biss is-sekwenza vidjo tal-ftuħ, l-innu tal-Premier League, il-filmati rrekordjati minn qabel li juru l-aħajr mumenti tal-logħbiet reċenti tal-Premier League, kif ukoll ċerti xogħlijiet ta' grafika li jistgħu jiġu kkunsidrati bħala “xogħlijiet” u huma għalhekk protetti mid-drittijiet tal-awtur.

Min-naħa l-oħra, il-logħbiet infushom ma humiex xogħlijiet li jibbenefikaw minn tali protezzjoni.

Għal dawn ir-raġunijiet, il-Qorti tal-Ġustizzja tiddeċiedi li t-trażmissjoni f'kafeterija-ristorant ta' trażmissjonijiet li jinkludu dawn ix-xogħlijiet protetti, bħalma huma s-sekwenza vidjo tal-ftuħ jew l-innu tal-Premier League, jikkostitwixxu “komunikazzjoni lill-pubbliku” fis-sens tad-Direttiva dwar id-drittijiet tal-awtur, li għaliha hija neċessarja l-awtorizzazzjoni tal-awtur tax-xogħlijiet.

Fil-fatt, meta kafeterija-ristorant juri dawn ix-xogħlijiet lill-klijenti li jkunu jinsabu fil-post, ix-xogħlijiet jiġu trażmessi lil pubbliku supplementari li ma jkunx ittieħed inkunsiderazzjoni mill-awturi meta awtorizzaw ix-xandir tax-xogħlijiet tagħhom.

NOTA: Ir-rinviju għal deċiżjoni preliminari jippermetti lill-qrati tal-Istati Membri, fil-kuntest ta' kawża li biha jkunu ġew aditi, li jagħmlu domandi lill-Qorti tal-Ġustizzja dwar l-interpretazzjoni tad-dritt tal-Unjoni jew dwar il-validità ta' att tal-Unjoni.

Il-Qorti tal-Ġustizzja ma tiddeċidix il-kawża nazzjonali.

Huwa l-kompitu tal-qorti nazzjonali li ssolvi l-kawża b'mod konformi mad-deċiżjoni tal-Qorti tal-Ġustizzja.

Din id-deċiżjoni torbot, bl-istess mod, lill-qrati nazzjonali l-oħra li jkunu aditi bi problema simili.

1Direttiva 2001/29/KE tal-Parlament Ewropew u tal-Kunsill, tat-22 ta' Mejju 2001, dwar l-armonizzazzjoni ta' ċerti aspetti ta' drittijiet tal-awtur u drittijiet relatati fis-soċjetà tal-informazzjoni (ĠU Edizzjoni Speċjali bil-Malti, Kapitolu 17, Vol.

1, p. 230)

Dokument mhux uffiċjali għall-użu tal-mezzi tal-komunikazzjoni li ma jorbotx lill-Qorti tal-Ġustizzja.

It-test sħiħ tas-sentenza jinsab fuq is-sit CURIA mill-jum li fiha tingħata s-sentenza

Kuntatt għall-istampa: Christopher Fretwell (+352) 4303 3355

Stampi tal-għoti tas-sentenza jinsabu fuq “ Europe by Satellite ” (+32) 2 2964106


Madwar l-UE kollha issa japplikaw regoli u garanziji ġodda fil-proċedimenti kriminali

Illum, tibda tapplika d-direttiva dwar is-salvagwardji speċjali għat-tfal.

Din hija l-aħħar waħda minn sett ta' sitt direttivi tal-UE li jiggarantixxu d-drittijiet proċedurali għall-persuni madwar l-UE, li jikkompletaw is-sett sħiħ tad-drittijiet.

Minbarra dawn id-drittijiet ġodda għat-tfal, id-direttiva li tiggarantixxi l-aċċess għall-għajnuna legali bdiet tapplika fl-5 ta' Mejju.

Dan il-pakkett ta' regoli tal-UE jiżgura li d-drittijiet fundamentali taċ-ċittadini tal-UE għal trattament ġust u ugwali jiġu rispettati fil-proċedimenti kriminali u li jiġu applikati b'mod simili fl-Istati Membri kollha.

Frans Timmermans, l-Ewwel Viċi President inkarigat mill-Istat tad-Dritt u l-Karta tad-Drittijiet Fundamentali, qal: “Kull sena, 9 miljun ruħ ikunu involuti fi proċedimenti kriminali fl-Ewropa.

Stat tad-dritt li jiffunzjona tajjeb irid jiżgura li kull Ewropew ikun jista' jiddependi fuq li jirċievi trattament ġust u ugwali quddiem il-liġi.

Jeħtieġ li nkomplu niddefendu u nrawmu l-istat tad-dritt tagħna sabiex titrawwem il-fiduċja soda fis-sistemi tal-ġustizzja tagħna u l-kapaċità tagħhom li jipproteġu liċ-ċittadini u lis-soċjetajiet tagħna kollha tagħna.”

Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, żiedet tgħid: “It-tfal jistħoqqilhom protezzjoni speċjali fi proċedimenti kriminali.

Bir-regoli l-ġodda aħna niżguraw li l-privatezza tagħhom tiġi rispettata jew li jinżammu separati mill-adulti.

Barra minn hekk, kulħadd fl-UE issa jista' jkun żgur li jkollu aċċess għal għajnuna legali jekk ikollu bżonnha.

Filwaqt li l-ġustizzja trid issir, irridu niżguraw ukoll li tkun qed issir b'rispett sħiħ lejn id-drittijiet u l-valuri fundamentali tagħna.”

Issa japplikaw id-drittijiet li ġejjin:

Ir-regoli tal-UE jiddefinixxu kriterji ċari biex tingħata l-għajnuna legali.

Id-deċiżjonijiet li jikkonċernaw l-għajnuna legali jridu jittieħdu f'waqthom u b'mod diliġenti, u n-nies iridu jiġu infurmati bil-miktub jekk l-applikazzjoni tagħhom tiġi miċħuda kompletament jew parzjalment.

Dawn id-drittijiet jikkomplementaw id-drittijiet l-oħra li diġà japplikaw fl-UE:

Il-passi li jmiss

L-Istati Membri li għadhom ma implimentawx ir-regoli iridu jagħmlu dan mill-aktar fis possibbli.

Il-Kummissjoni Ewropea se tkompli taħdem mill-qrib mal-Istati Membri biex tiżgura li r-regoli jiġu applikati b'mod korrett għall-benefiċċju taċ-ċittadini.

Dan jista' jsir anke permezz ta' sessjonijiet ta' ħidma u laqgħat ta' esperti.

Sfond

L-Artikoli 47–49 tal-Karta tad-Drittijiet Fundamentali tal-UE jipproteġu d-drittijiet li ġejjin:

Il-Kummissjoni Ewropea pproponiet l-aktar tlieta reċenti minn dawn id-Direttivi dwar id-drittijiet proċedurali għall-persuni suspettati u akkużati f'Novembru 2013.

Iż-żewġ direttivi dwar id-dritt għall-interpretazzjoni u t-traduzzjoni u dwar id-dritt għall-informazzjoni japplikaw għall-Istati Membri kollha, ħlief għad-Danimarka.

L-erba' direttivi l-oħra (l-aċċess għas-servizzi ta' avukat, il-preżunzjoni tal-innoċenza, id-dritt għall-għajnuna legali, u s-salvagwardji għat-tfal) japplikaw għall-Istati Membri kollha, minbarra l-Irlanda, ir-Renju Unit u d-Danimarka.

Għal Aktar Informazzjoni

Skeda informattiva - id-drittijiet tiegħek jekk ġejt akkużat jew issuspettat b'reati kriminali fl-UE


L-Awtorità tal-UE għat-Tħejjija u għar-Rispons f'Każ ta' Emerġenza tas-Saħħa (HERA): Il-Kummissjoni Ewropea tniedi konsultazzjoni pubblika

Fil-31 ta' Marzu, il-Kummissjoni nediet konsultazzjoni pubblika online dwar l-Awtorità tal-UE għat-Tħejjija u għar-Rispons f'Każ ta' Emerġenza tas-Saħħa (HERA).

Bħala parti mir-reazzjoni tal-UE għall-pandemija tal-COVID-19 u għal Unjoni tas-Saħħa tal-UE b'saħħitha, l-HERA għandha l-għan li ttejjeb il-kapaċità u t-tħejjija tal-Ewropa biex tirrispondi għal theddid u emerġenzi transfruntieri għas-saħħa.

Stella Kyriakides, il-Kummissarju għas-Saħħa u s-Sikurezza Alimentari, stqarret: “Il-COVID-19 kixfet lakuni fil-kapaċitajiet kollettivi ta' tħejjija u ta' rispons tagħna.

L-HERA tal-UE, l-Awtorità tal-UE għat-Tħejjija u għar-Rispons f'Każ ta' Emerġenza tas-Saħħa, hija parti fundamentali mis-soluzzjoni li neħtieġu għall-kriżi tas-saħħa li jmiss sabiex inkunu nistgħu nħejju ruħna aħjar u nirrispondu aktar malajr, flimkien.

L-HERA se ssaħħaħ il-previżjoni, it-tħejjija, l-antiċipazzjoni u r-rispons tagħna.

Biex niżguraw li din tissodisfa l-isfidi attwali u futuri malajr kemm jista' jkun, se nagħtu attenzjoni kbira lill-fehmiet tal-partijiet ikkonċernati.

Se nħejju wkoll proposta ambizzjuża li se tittrasforma l-HERA f'pilastru b'saħħtu tal-Unjoni Ewropea tas-Saħħa.”

Fil-31 ta' Marzu infetħet konsultazzjoni pubblika li se ddum sitt ġimgħat, u li se tiffoka fuq mistoqsijiet dwar:

Sfond

Kif ħabbret il-President von der Leyen fid-diskors tagħha dwar l-Istat tal-Unjoni ta' Settembru 2020, l-HERA hija parti mill-Unjoni Ewropea tas-Saħħa.

Se tipprovdi struttura ddedikata għall-appoġġ tal-iżvilupp, il-manifattura u l-użu ta' kontromiżuri mediċi waqt kriżijiet tas-saħħa ta' oriġini naturali jew intenzjonati.

L-HERA tista' tagħmel użu minn previżjoni, sorveljanza u intelliġenza dwar is-suq għall-ippjanar u l-koordinazzjoni ta' kontromiżuri mediċi.

Bi tħejjija għall-Awtorità l-ġdida għat-Tħejjija u għar-Rispons f'Każ ta' Emerġenza tas-Saħħa, fis-17 ta' Frar il-Kummissjoni nediet il-pjan Ewropew il-ġdid ta' tħejjija għall-bijodifiża kontra l-varjanti tal-COVID-19 imsejjaħ “l-Inkubatur HERA”.

L-HERA se tibni fuq l-azzjonijiet imnedija permezz tal-Inkubatur u se tipprovdi struttura permanenti għall-immudellar tar-riskju, is-sorveljanza globali, it-trasferimenti tat-teknoloġija, il-kapaċità tal-manifattura, l-immappjar tar-riskju tal-katina tal-provvista, il-kapaċità flessibbli tal-manifattura u r-riċerka u l-iżvilupp tal-vaċċini u tal-mediċina.

Il-passi li jmiss

Il-konsultazzjoni se tibqa' għaddejja għal 6 ġimgħat, sat-12 ta' Mejju 2021.

B'mod parallel mal-konsultazzjoni pubblika, il-Kummissjoni se jkollha wkoll taħditiet mal-Istati Membri u mal-partijiet ikkonċernati.

Il-mandat eżatt tal-HERA se jiġi ppreżentat fi proposta leġiżlattiva aktar tard din is-sena.

Il-Kummissjoni se tikkunsidra l-kontributi li tirċievi qabel tiffinalizza l-proposta leġiżlattiva.

Għal Aktar Tagħrif

Konsultazzjoni pubblika miftuħa

L-Unjoni tas-Saħħa


Il-Kummissjoni se tinvesti €14.7 biljun minn Orizzont Ewropa għal Ewropa aktar b'saħħitha, aktar ekoloġika u aktar diġitali

Il-Kummissjoni adottat il-programm ta' ħidma ewlieni ta' Orizzont Ewropa għall-perjodu 2021-2022, li jiddeskrivi l-objettivi u l-oqsma tematiċi speċifiċi li se jirċievu total ta' €14.7 biljun f'finanzjament.

Dawn l-investimenti se jgħinu biex jaċċelleraw it-tranżizzjonijiet ekoloġiċi u diġitali u se jikkontribwixxu għall-irkupru sostenibbli mill-pandemija tal-coronavirus u għar-reżiljenza tal-UE għal kriżijiet futuri.

Se jappoġġaw lir-riċerkaturi Ewropej permezz ta' fellowships, taħriġ u skambji, jibnu ekosistemi tal-innovazzjoni Ewropej aktar konnessi u effiċjenti u joħolqu infrastrutturi tar-riċerka ta' klassi dinjija.

Barra minn hekk, se jħeġġu l-parteċipazzjoni madwar l-Ewropa u minn madwar id-dinja, filwaqt li fl-istess ħin isaħħu ż-Żona Ewropea tar-Riċerka.

Il-Viċi President Eżekuttiv għal Ewropa Lesta għall-Era Diġitali, Margrethe Vestager, qalet hekk: “Dan il-programm ta' ħidma ta' Orizzont Ewropa se jappoġġa lir-riċerkaturi Ewropej biex jipprovdi riċerka u innovazzjoni eċċellenti tal-ogħla kwalità għall-benefiċċju tagħna lkoll.

Peress li jkopri ċ-ċiklu sħiħ tar-riċerka u l-innovazzjoni, mil-laboratorju sas-suq, se jqarreb lir-riċerkaturi u lill-innovaturi mid-dinja kollha aktar lejn xulxin, biex jindirizzaw il-kwistjonijiet li qed niffaċċjaw.”

Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “B'40 % tal-baġit tiegħu ddedikat biex l-Ewropa ssir aktar sostenibbli, dan il-programm ta' ħidma ta' Orizzont Ewropa se jagħmel l-Ewropa aktar ekoloġika u aktar lesta għat-trasformazzjoni diġitali.

Orizzont Ewropa issa huwa kompletament miftuħ għan-negozju: Nixtieq inħeġġeġ lir-riċerkaturi u lill-innovaturi minn madwar l-UE kollha biex japplikaw u jsibu soluzzjonijiet biex intejbu l-ħajja tagħna ta' kuljum.”

Aktar minn erbgħa minn kull għaxar ewro - madwar €5.8 biljun b'kollox - se jiġu investiti fir-riċerka u l-innovazzjoni b'appoġġ għall-Patt Ekoloġiku Ewropew u għall-impenn tal-Unjoni li tagħmel l-UE l-ewwel kontinent tad-dinja newtrali għall-klima sal-2050.

Il-fondi se jappoġġaw proġetti li javvanzaw ix-xjenza tat-tibdil fil-klima, u li jiżviluppaw soluzzjonijiet biex jitnaqqsu l-emissjonijiet tal-gassijiet b'effett ta' serra u biex jadattaw għat-tibdil fil-klima.

Pereżempju, l-attivitajiet se jaċċelleraw it-tranżizzjoni lejn enerġija nadifa u l-mobbiltà b'mod sostenibbli u ġust, jgħinu biex jadattaw is-sistemi tal-ikel u jappoġġaw l-ekonomija ċirkolari u l-bijoekonomija, iżommu u jsaħħu l-bjar tal-karbonju naturali fl-ekosistemi, u jrawmu l-adattament għat-tibdil fil-klima.

L-objettivi ewlenin tal-programm huma wkoll li dan id-deċennju jsir id-Deċennju Diġitali tal-Ewropa u li l-pedamenti għal intrapriżi diġitali ġodda jitqiegħdu saħansitra aktar fil-futur, u dan għandu jiżgura żieda sostanzjali ta' investiment f'dan il-qasam.

Pereżempju, se jgħin biex jiġi massimizzat il-potenzjal sħiħ tal-għodod diġitali u tar-riċerka u l-innovazzjoni bbażati fuq id-data fil-kura tas-saħħa, il-midja, il-patrimonju kulturali u l-ekonomija kreattiva, l-enerġija, il-mobbiltà u l-produzzjoni tal-ikel, filwaqt li jappoġġa l-modernizzazzjoni ta' mudelli industrijali u jrawwem it-tmexxija industrijali Ewropea.

L-iżvilupp ta' teknoloġiji diġitali ewlenin se jiġi appoġġat b'madwar €4 biljun matul il-perjodu 2021-2022.

Fl-aħħar nett, dan il-programm ta' ħidma se jidderieġi investimenti ta' madwar €1.9 biljun b'kollox biex jgħin fit-tiswija tal-ħsara ekonomika u soċjali immedjata kkawżata mill-pandemija tal-coronavirus.

F'konformità ma' NextGenerationEU, il-finanzjament se jikkontribwixxi għall-bini ta' Ewropa ta' wara l-coronavirus li mhux biss tkun aktar ekoloġika u aktar diġitali iżda wkoll aktar reżiljenti għall-isfidi attwali u futuri.

Dan jinkludi suġġetti li għandhom l-għan li jimmodernizzaw is-sistemi tas-saħħa u jikkontribwixxu għall-kapaċitajiet tar-riċerka, b'mod partikolari għall-iżvilupp tal-vaċċini.

Il-kooperazzjoni internazzjonali fir-riċerka u l-innovazzjoni hija essenzjali biex jiġu indirizzati l-isfidi globali u biex l-Ewropa tkun tista' taċċessa r-riżorsi, l-għarfien espert, l-eċċellenza xjentifika, il-ktajjen tal-valur u s-swieq li qed jiżviluppaw f'partijiet oħra tad-dinja.

F'Mejju 2021, il-Kummissjoni ppreżentat Approċċ Globali għar-Riċerka u l-Innovazzjoni, l-istrateġija tal-Ewropa għall-kooperazzjoni internazzjonali f'dinja li qed tinbidel.

B'dan, l-UE għandha l-għan li tipprovdi soluzzjonijiet u tiffaċilita r-rispons globali għall-isfidi globali, abbażi tal-multilateraliżmu, il-ftuħ u r-reċiproċità.

Il-programm ta' ħidma ta' Orizzont Ewropa għall-perjodu 2021-2022 jinkludi azzjonijiet dedikati biex jappoġġaw u jsaħħu l-kooperazzjoni permezz ta' inizjattivi multilaterali f'oqsma bħall-bijodiversità u l-protezzjoni tal-klima, l-osservazzjonijiet ambjentali, ir-riċerka dwar l-oċeani jew is-saħħa globali.

Dan jinkludi wkoll azzjonijiet immirati ma' sħab ewlenin mhux tal-UE, inkluż l-ewwel "Inizjattiva tal-Afrika" ambizzjuża u komprensiva.

Orizzont Ewropa huwa awtomatikament miftuħ għad-dinja.

L-assoċjazzjoni ta' pajjiżi mhux tal-UE ma' Orizzont Ewropa se tkabbar l-ambitu ġeografiku tal-programm ġenerali u se toffri opportunitajiet addizzjonali għar-riċerkaturi, għax-xjenzati, għall-kumpaniji, għall-istituzzjonijiet jew għal stabbilimenti interessati oħra biex jipparteċipaw, fil-biċċa l-kbira bl-istess kundizzjonijiet bħal dawk tal-Istati Membri.

Sabiex jiġu salvagwardjati l-assi strateġiċi, l-interessi, l-awtonomija jew is-sigurtà tal-UE, u f'konformità mal-Artikolu 22.5 tar-Regolament dwar Orizzont Ewropa, il-programm se jillimita l-parteċipazzjoni għal għadd żgħir ħafna ta' azzjonijiet.

Din il-limitazzjoni se tkun eċċezzjonali u debitament ġustifikata, bi qbil mal-Istati Membri u b'rispett sħiħ tal-impenji tal-UE skont ftehimiet bilaterali.

L-ewwel sejħiet għal proposti se jiftħu fuq il-Portal għall-Finanzjament u għall-Offerti tal-Kummissjoni fit-22 ta' Ġunju.

Il-Jiem Ewropej tar-Riċerka u l-Innovazzjoni fit-23 u l-24 ta' Ġunju jimmarkaw l-okkażjoni fejn jista' jiġi diskuss Orizzont Ewropa minn dawk li jfasslu l-politika, mir-riċerkaturi, mill-innovaturi u miċ-ċittadini.

Bejn it-28 ta' Ġunju u d-9 ta' Lulju se jsiru l-Jiem ta' Informazzjoni dwar Orizzont Ewropa li se jkunu mmirati lejn applikanti potenzjali.

Orizzont Ewropa huwa l-programm ta' riċerka u innovazzjoni tal-UE, b'€95.5 biljun għall-perjodu 2021-2027 u s-suċċessur ta' Orizzont 2020.

Il-programm ta' ħidma tal-lum ta' Orizzont Ewropa huwa bbażat fuq il-Pjan Strateġiku ta' Orizzont Ewropa, li ġie adottat f'Marzu 2021 biex jistabbilixxi l-prijoritajiet tar-riċerka u l-innovazzjoni tal-UE għall-perjodu 2021-2024.

Il-biċċa l-kbira tal-finanzjament huwa allokat abbażi ta' sejħiet kompetittivi għal proposti, stabbiliti fil-programmi ta' ħidma.

L-opportunitajiet ġodda ta' finanzjament diġà ilhom jinfetħu sa mill-bidu tal-2021: fi Frar, il-Kummissjoni nediet l-ewwel sejħiet tal-Kunsill Ewropew tar-Riċerka taħt Orizzont Ewropa u f'Marzu nediet il-Kunsill Ewropew tal-Innovazzjoni l-ġdid.

Barra minn hekk, f'April, hija mmobilizzat €123 miljun malajr għar-riċerka u l-innovazzjoni fil-varjanti tal-coronavirus.

Video ta' Orizzont Ewropa

Skedi informattivi ta' Orizzont Ewropa

Orizzont Ewropa

Pjan Strateġiku ta' Orizzont Ewropa (2021-2024)


L-UE u l-Istati Uniti jieħdu pass deċiżiv biex itemmu t-tilwima dwar l-inġenji tal-ajru

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

Il-Viċi President Eżekuttiv tal-Kummissjoni Ewropea Valdis Dombrovskis u r-Rappreżentanta tal-Istati Uniti għall-Kummerċ Katherine Tai laħqu arranġament relatat mal-inġenji tal-ajru ċivili kbar, u ttrasformaw kważi 17-il sena ta' tilwim fi pjattaforma kollaborattiva li tħares 'il quddiem biex jiġu indirizzati kwistjonijiet bilaterali kif ukoll sfidi globali.

Iż-żewġ naħat issa se jfittxu li jegħlbu diverġenzi li ilhom jeżistu sabiex jevitaw litigazzjoni futura u jippreservaw kundizzjonijiet ekwi bejn il-manifatturi tal-inġenji tal-ajru tagħna u se jaħdmu wkoll biex ma jħallux li jinħolqu diverġenzi ġodda.

L-UE u l-Istati Uniti qablu wkoll li jissospendu l-applikazzjoni ta' tariffi dannużi li jiswew USD 11.5-il biljun għal perjodu ta' ħames snin li jagħmlu ħsara lill-kumpaniji u lin-nies fuq iż-żewġ naħat tal-Atlantiku.

Iż-żewġ naħat se jikkollaboraw biex flimkien janalizzaw u jindirizzaw il-prattiki mhux ibbażati fuq is-suq ta' partijiet terzi li jistgħu jagħmlu ħsara lis-setturi tal-inġenji tal-ajru ċivili kbar tagħna.

Il-President tal-Kummissjoni Ewropea, Ursula von der Leyen qalet: “Illum, bil-ftehim dwar Boeing-Airbus, ħadna pass kbir biex insolvu l-itwal tilwima kummerċjali fl-istorja tad-WTO.

Ninsab kuntenta li wara ħidma intensiva bejn il-Kummissjoni Ewropea u l-amministrazzjoni tal-Istati Uniti, is-sħubija transatlantika tagħna tinsab fi triqitha biex tilħaq veloċità kostanti.

Dan huwa xhieda tal-ispirtu ġdid ta' kooperazzjoni bejn l-UE u l-Istati Uniti u li nistgħu nsolvu l-kwistjonijiet l-oħra għall-benefiċċju reċiproku tagħna.

Flimkien nistgħu niksbu riżultati għaċ-ċittadini u l-impriżi tagħna.”

Il-Viċi President Eżekuttiv tal-Kummissjoni Ewropea Valdis Dombrovskis qal: “B'dan l-arranġament, qed intemmu t-tilwima Airbus-Boeing.

Dan juri li r-relazzjoni transatlantika issa miexja lejn il-livell li jmiss, u li nistgħu naħdmu mal-Istati Uniti biex nittrattaw it-tilwim li ilu għaddej.

Issa għandna ż-żmien u l-ispazju biex insibu soluzzjoni dejjiema permezz tal-Grupp ta' Ħidma l-ġdid dwar l-Inġenji tal-Ajru, filwaqt li niffrankaw biljuni ta' euro f'dazji għall-importaturi fuq iż-żewġ naħat tal-Atlantiku.”

Skont l-Arranġament dwar qafas kooperattiv għal Inġenji tal-Ajru Ċivili Kbar, iż-żewġ naħat esprimew l-intenzjoni tagħhom li:

It-tilwima bejn l-Unjoni Ewropea u l-Istati Uniti dwar Inġenji tal-Ajru Ċivili Kbar (Large Civil Aircraft, LCA; magħrufa wkoll bħala t-tilwima Airbus-Boeing) hija l-itwal tilwima fl-istorja tal-Organizzazzjoni Dinjija tal-Kummerċ (id-WTO).

Din bdiet fl-2004, meta l-Istati Uniti ressqu każ quddiem id-WTO kontra l-UE, fejn argumentaw li l-blokk kien qiegħed illegalment jissussidja lill-manifattur Ewropew tal-Inġenji tal-Ajru Ċivili Kbar (LCA) Airbus.

L-UE ressqet ukoll ilment kontra l-Istati Uniti f'Mejju 2005, għas-sostenn illegali tagħhom lil Boeing.

Wara d-deċiżjonijiet tad-WTO, kemm l-Istati Uniti (f'Ottubru 2019) kif ukoll l-UE (f'Novembru 2020) imponew tariffi punittivi fuq l-esportazzjonijiet ta' xulxin, li b'kollox affettwaw valur totali ta' USD 11.5-il biljun f'kummerċ bejn iż-żewġ naħat.

B'riżultat ta' dan, l-impriżi tal-UE u tal-Istati Uniti kellhom iħallsu aktar minn USD 3.3 biljun f'dazji.

Il-passi li jmiss

Iż-żewġ naħat se jkomplu jiddiskutu biex jikkonkretizzaw l-intenzjonijiet tagħhom rigward l-iffinanzjar, il-finanzjament tar-riċerka u l-iżvilupp kif ukoll is-sostenn speċifiku tal-inġenji tal-ajru ċivili kbar.

It-tilwima bejn l-UE u l-Istati Uniti dwar l-inġenji tal-ajru f'ċifri

Il-kontromiżuri tal-Istati Uniti fil-każ tal-Airbus affettwaw 19-il kategorija ta' prodotti differenti, inklużi inġenji tal-ajru, inbejjed u spirti, prodotti tal-ħalib u ġobon jew makkinarju, f'valur ta' USD 7.5 biljun.

It-tariffi kienu 15 % fuq l-inġenji tal-ajru u 25 % fuq prodotti mhux inġenji tal-ajru, u wasslu għal madwar USD 2.2 biljun f'dazji mħallsa mill-importaturi tal-Istati Uniti.

Il-kontromiżuri tal-UE fil-każ tal-Boeing affettwaw 130 kategorija ta' prodotti differenti, inklużi inġenji tal-ajru, ġewż, tabakk, spirti, basktijiet tal-idejn jew tratturi, f'valur ta' USD 4 biljun.

It-tariffi kienu 15 % fuq l-inġenji tal-ajru u 25 % fuq prodotti mhux inġenji tal-ajru, u wasslu għal madwar USD 1.1 biljun f'dazji mħallsa mill-importaturi tal-UE.

L-istorja reċenti tat-tilwima bejn l-UE u l-Istati Uniti dwar l-Inġenji tal-Ajru

F'Mejju 2018, l-ogħla istanza tat-teħid tad-deċiżjonijiet tad-WTO, il-Korp tal-Appell sab li l-UE u l-Istati Membri tagħha ma kinux ikkonformaw għalkollox mad-deċiżjonijiet preċedenti tad-WTO.

B'riżultat ta' dan, id-WTO ppermettiet li jittieħdu kontromiżuri mill-Istati Uniti kontra esportazzjonijiet Ewropej li jammontaw għal USD 7.5 biljun.

L-Istati Uniti imponew dawn il-miżuri f'Ottubru 2019.

F'Marzu 2019, il-Korp tal-Appell tad-WTO kkonferma li l-Istati Uniti komplew bis-sostenn illegali tagħhom lill-manifattur tal-inġenji tal-ajru Boeing għad-detriment tal-Airbus, l-industrija ajruspazjali Ewropea u l-ħafna ħaddiema tagħha.

Wara l-awtorizzazzjoni mid-WTO, l-UE imponiet kontromiżuri fuq l-esportazzjonijiet mill-Istati Uniti lejn l-UE b'valur ta' USD 4 biljun (f'Novembru 2020).

F'Lulju 2020, Airbus u ċerti Stati Membri ħabbru passi deċiżivi biex jiżguraw il-konformità sħiħa tagħhom mal-obbligi internazzjonali tagħhom li jirriżultaw mid-deċiżjoni tad-WTO kontra l-UE, u appellaw lill-Istati Uniti biex ineħħu l-kontromiżuri tagħhom kontra l-UE.

Fil-5 ta' Marzu 2021, l-UE u l-Istati Uniti qablu li jissospendu t-tariffi ritaljatorji kollha fuq l-esportazzjonijiet tal-UE u tal-Istati Uniti imposti fit-tilwim tal-Airbus u tal-Boeing għal perjodu ta' erba' xhur.

Is-sospensjoni ppermettiet li ż-żewġ naħat jiffokaw fuq is-soluzzjoni ta' dan it-tilwim li ilu għaddej.

Għal aktar informazzjoni

Skeda informattiva

Id-deċiżjoni tal-Korp tal-Appell tad-WTO dwar is-sussidji tal-Istati Uniti lill-Boeing

Il-konsultazzjoni pubblika dwar il-lista preliminari ta' prodotti fil-każ tal-Boeing

Il-lista preliminari ta' prodotti

L-istorja tal-każ tal-Boeing

L-istorja tal-każ tal-Airbus


NextGenerationEU: Il-Kummissjoni Ewropea tiġbor EUR 20 biljun fl-ewwel tranżazzjoni biex tappoġġa l-irkupru tal-Ewropa

Il-Kummissjoni Ewropea llum, fl-ewwel tranżazzjoni NextGenerationEU tagħha, ġanret EUR 20 biljun permezz ta' bond ta' għaxar snin li jagħlaq fl-4 ta' Lulju 2031 biex jiġi ffinanzjat l-irkupru tal-Ewropra mill-kriżi tal-coronavirus u mill-konsegwenzi tagħha.

Din hija l-akbar ħarġa istituzjonali ta' bonds li qatt kien hemm fl-Ewropa, l-akbar tranżazzjoni istituzzjonali b'segment wieħed u l-akbar ammont li l-UE qatt ġabret fi tranżazzjoni waħda.

Il-bond attira interess qawwi ħafna mill-investituri madwar l-Ewropa u d-dinja, li bis-saħħa tiegħu l-Kummissjoni kisbet kundizzjonijiet ta' pprezzar favorevoli ħafna, b'mod simili għall-ħruġ ripetut ta' suċċess taħt il-programm SURE

Il-President tal-Kummissjoni Ewropea, Ursula von der Leyen, qalet: “Illum huwa tassew jum storiku għall-Unjoni Ewropea tagħna.

Wettaqna b'suċċess l-ewwel operazzjoni ta' finanzjament għal NextGenerationEU.

Bħala Unjoni qawwija, qegħdin niġbru flimkien il-flus fuq is-swieq u ninvestu f'irkupru komuni minn din il-kriżi.

Huwa investiment fis-suq uniku tagħna.

U, anki aktar importanti, dan huwa investiment fil-futur tal-ġenerazzjonijiet li ġejjin tal-Ewropa hekk kif dawn jiffaċċjaw l-isfidi tad-diġitizzazzjoni u t-tibdil fil-klima.

Issa jibda ġej il-flus biex jgħin fit-tiswir mill-ġdid tal-kontinent tagħna, biex nibnu Ewropa aktar ekoloġika, diġitali u reżiljenti.

Jiena issa se nżur kull Stat Membru biex nara l-impatt ta' NextGenerationEU fil-konkret.”

Il-Kummissarju tal-UE Johannes Hahn inkarigat mill-Baġit u l-Amministrazzjoni qal: “Illum ilħaqna pass importanti fl-implimentazzjoni ta' NextGenerationEU.

Wara li qiegħdna l-pedament kollu b'veloċità li qatt ma rajna bħalha, illum wettaqna b'suċċess l-ewwel operazzjoni ta' teħid b'self taħt il-Pjan ta' Rkupru.

Dan huwa biss l-ewwel pass ta' vjaġġ twil, li jġib aktar minn EUR 800 biljun, fi prezzijiet preżenti, lejn l-ekonomija tal-UE.

NextGenerationEU issa saret realtà u hija mistennija li tixpruna l-irkupru kollettiv tagħna mill-pandemija, u b'hekk tpoġġi lill-Ewropa fit-triq ekoloġika, diġitali u reżiljenti.”

Il-fondi issa se jintużaw għall-ewwel pagamenti skont in-NextGenerationEU, skont il-Faċilità għall-Irkupru u r-Reżiljenza u diversi programmi tal-baġit tal-UE.

Sa tmiem l-2021, il-Kummissjoni tistenna li tiġbor madwar EUR 80 biljun f'bonds, li għandhom jiġu kkomplementati minn Abbozzi tal-UE għal żmien qasir, skont il-pjan ta' finanzjament ippubblikat f'Ġunju 2021.

L-ammont eżatt tal-Bonds tal-UE u tal-Kambjali tal-UE se jiddependi fuq il-ħtiġijiet preċiżi ta' finanzjament, u l-Kummissjoni se tirrevedi l-valutazzjoni inizjali tagħha fil-ħarifa.

B'dan il-mod, il-Kummissjoni se tkun tista' tiffinanzja, matul it-tieni nofs tas-sena, l-għotjiet u s-self ippjanati kollha lill-Istati Membri permezz tal-Faċilità għall-Irkupru u r-Reżiljenza, kif ukoll tkopri l-ħtiġijiet tal-politiki tal-UE li jirċievu finanzjament min-NextGenerationEU.

Sfond

NextGenerationEU huwa strument ta' rkupru temporanju ta' madwar EUR 800 biljun fi prezzijiet attwali biex jappoġġa l-irkupru tal-Ewropa mill-pandemija tal-coronavirus u jgħin biex tinbena Ewropa aktar ekoloġika, aktar diġitali u aktar reżiljenti.

Sabiex tiffinanzja lil NextGenerationEU, il-Kummissjoni Ewropea - f'isem l-UE - se tiġbor sa madwar EUR 800 biljun mis-swieq kapitali bejn issa u tmiem l-2026.

EUR 407.5 biljun disponibbli għall-għotjiet (skont programmi tal-EEF u oħrajn tal-baġit tal-UE); EUR 386 biljun għas-self.

Dan se jissarraf f'volumi ta' self ta' medja ta' bejn wieħed u ieħor EUR150 biljun fis-sena.

Meta jitqiesu l-volumi, il-frekwenza u l-kumplessità tal-operazzjonijiet ta' teħid ta' self li ġejjin, il-Kummissjoni se ssegwi l-aħjar prattiki użati minn emittenti kbar u frekwenti, u se timplimenta strateġija ta' finanzjament diversifikata.

Din l-istrateġija tippreżenta firxa ddiversifikata ta' strumenti u tekniċi, li tmur lil hinn mill-approċċ back-to-back li l-Kummissjoni użat sa issa biex tissellef mis-swieq, inkluż fil-qafas tal-programm SURE.

F'dawn l-aħħar 40 sena, il-Kummissjoni Ewropea mexxiet diversi programmi ta' għoti ta' self biex tappoġġa lill-Istati Membri tal-UE u lil pajjiżi terzi.

Dawn l-operazzjonijiet kollha ta' għoti ta' self kienu ffinanzjati fuq bażi back-to-back, l-aktar permezz ta' ħruġ ta' bonds sindakati.

Parti teknika

Il-bond il-ġdid ta' 10 snin iġorr kupun ta' 0 % u ġie b'rendiment ta' offerta mill-ġdid ta' 0.086 % li jipprovdi spread ta' -2 bps għall-mid-swaps, li huwa ekwivalenti għal 32,3 bps fuq il-0.00 % ta' Bund li jagħlaq 02/2031.

Il-ktieb tal-ordnijiet finali kien ta' aktar minn EUR 142 biljun, li jfisser li l-bond kien sottoskritt iżżejjed b'aktar minn seba' darbiet.

Il-maniġers ewlenin konġunti kienu BNP Paribas, DZ BANK, HSBC, IMI-Intesa Sanpaolo u Morgan Stanley.

Ko-mexxejja kienu Danske Bank u Santander.

Id-domanda kienet dominata minn mangers tal-fondi (37%) u mit-teżoreriji tal-banek (25%), u warajhom kien hemm il-banek ċentrali/l-istituzzjonijiet uffiċjali (23%).

Bħala reġjun, 87% mill-patt kien distribwit lil investituri Ewropej, 10% lil investituri mill-Asja u 3% investituri mill-kontinent Amerikan, il-Lvant Nofsanu u l-Afrika.

Sommarju tad-distribuzzjoni:

Biż-żona

Il-Ġermanja

Franza

10 %

Ir-Renju Unit

24 %

Il-Benelux

15 %

Pajjiżi Nordiċi

10 %

L-Italja

5 %

Pajjiżi Ewropej oħra

10 %

L-Ażja

10 %

Kontinent Amerikan

3 %

Total

100 %

Skont it-tip ta' investitur

Bank Ċentrali/Istituzzjonijiet uffiċjali

23.0 %

Manaġers tal-Fondi

37.0 %

Assikurazzjoni u Fondi tal-Pensjoni

12.0 %

Teżoreriji tal-Bank

25.0 %

Banek

2.0 %

Hedge Funds

1.0 %

Total

100 %

Għal aktar informazzjoni

Stqarrija għall-istampa dwar l-ewwel pjan ta' finanzjament tal-Kummissjoni

Mistoqsija u tweġiba dwar l-ewwel pjan ta' finanzjament tal-Kummissjoni

Mistoqsija u tweġiba dwar l-istrateġija ta' finanzjament iddiversifikata

Skenda informattiva - NextGenerationEU - Strateġija ta' finanzjament

Website dwar it-teħid ta' self mill-UE (The EU as a borrower)

Network ta' Negozjanti Primarji

Pjan ta' Rkupru għall-Ewropa


Nipproteġu lin-nies li jaħdmu permezz tal-pjattaformi diġitali: Il-Kummissjoni tniedi t-tieni fażi ta' konsultazzjoni mas-sħab soċjali

Illum, il-Kummissjoni qed tniedi t-tieni fażi ta' konsultazzjoni mas-sħab soċjali Ewropej dwar kif jistgħu jittejbu l-kundizzjonijiet tax-xogħol għan-nies li jaħdmu permezz ta' pjattaformi diġitali tax-xogħol.

Dan isegwi l-ewwel fażi ta' konsultazzjoni, li kienet miftuħa mill-24 ta' Frar sas-7 ta' April 2021, li għaliha l-Kummissjoni rċeviet tweġibiet minn 14-il sieħeb soċjali fl-UE kollha.

Abbażi tat-tweġibiet li rċeviet, il-Kummissjoni kkonkludiet li hemm ħtieġa għal azzjoni ulterjuri mill-UE biex jiġu żgurati standards u drittijiet bażiċi tax-xogħol għan-nies li jaħdmu permezz tal-pjattaformi diġitali.

Fil-Linji Gwida politiċi tagħha, il-President von der Leyen ħabbret il-ħtieġa li jitjiebu l-kundizzjonijiet tax-xogħol fuq il-pjattaformi diġitali.

Din il-ħtieġa ġiet enfasizzata aktar mill-kriżi tal-COVID-19 u l-adozzjoni aċċellerata tal-mudelli kummerċjali tal-pjattaformi.

Margrethe Vestager, il-Viċi President Eżekuttiv għal Ewropa Lesta għall-Era Diġitali, qalet: “Il-pjattaformi diġitali tax-xogħol għandhom rwol ewlieni fit-tranżizzjoni diġitali tal-ekonomija Ewropea.

Kemm online kif ukoll offline, in-nies għandhom ikunu protetti u jitħallew jaħdmu b'mod sikur u dinjituż.

Issa se niksbu l-fehmiet tas-sħab soċjali dwar kif jista' jiġi żgurat li x-xogħol permezz tal-pjattaformi diġitali jsir f'kundizzjonijiet tax-xogħol deċenti, filwaqt li jiġi appoġġat it-tkabbir sostenibbli tal-pjattaformi diġitali tax-xogħol fl-UE.”

Nicolas Schmit, il-Kummissarju għall-Impjiegi u d-Drittijiet Soċjali, qal: “Il-pjattaformi online jġibu magħhom l-innovazzjoni u servizzi ġodda lill-konsumaturi.

Iżda jridu joffru wkoll lil dawk in-nies li jaħdmu permezz tagħhom il-livell għoli ta' standards soċjali li nistennew.

Aħna nkomplu l-konsultazzjoni tagħna mas-sħab soċjali biex insibu approċċ intelliġenti u bbilanċjat li jipprovdi ċertezza u standards komuni lill-pjattaformi u lil dawk li jaħdmu permezz tagħhom.

B'hekk niżguraw li t-tranżizzjoni diġitali tkun ġusta u sostenibbli.”

Il-pjattaformi diġitali tax-xogħol għandhom rwol ewlieni fit-tranżizzjoni diġitali tal-ekonomija Ewropea u huma fenomenu li qed jikber.

Id-daqs tal-ekonomija tal-pjattaformi diġitali tax-xogħol fl-UE kiber bi kważi ħames darbiet minn madwar EUR 3 biljun fl-2016 sa madwar EUR 14-il biljun fl-2020.

Il-pjattaformi diġitali tax-xogħol iġibu l-innovazzjoni, joħolqu l-impjiegi u jsaħħu l-kompetittività tal-UE.

Jipprovdu dħul addizzjonali lin-nies, inkluż lil dawk li l-aċċess tagħhom għas-swieq tax-xogħol jista' jkun aktar diffiċli.

Madankollu, ix-xogħol fuq il-pjattaformi diġitali jista' jirriżulta wkoll f'kundizzjonijiet tax-xogħol prekarji u aċċess inadegwat għall-protezzjoni soċjali għal ħafna nies li jaħdmu permezz tal-pjattaformi.

L-isfida ewlenija fix-xogħol fuq il-pjattaformi diġitali hija relatata mal-istatus professjonali.

Hija fattur determinanti ewlieni tal-aċċess tan-nies li jaħdmu permezz tal-pjattaformi diġitali għad-drittijiet tax-xogħol u għall-protezzjoni eżistenti.

Barra minn hekk, in-nies li jaħdmu permezz tal-pjattaformi diġitali jistgħu jkunu soġġetti għal deċiżjonijiet awtomatizzati meħuda minn algoritmi mingħajr il-possibbiltà li jikkontestaw id-deċiżjoni u jfittxu rimedju.

Spiss ikollhom aċċess limitat għar-rappreżentanza kollettiva u għan-negozjar.

Fl-aħħar nett hemm ukoll sfidi relatati man-natura transfruntiera tax-xogħol fuq il-pjattaformi diġitali u mal-possibbiltà biex jiġi traċċat f'liema pajjiż ikun qed jitwettaq ix-xogħol.

Fid-dawl ta' dawn l-isfidi, l-għan tat-tieni fażi ta' konsultazzjoni huwa li jinkisbu l-fehmiet tas-sħab soċjali dwar kif jista' jiġi żgurat li n-nies li jaħdmu permezz tal-pjattaformi diġitali jkollhom kundizzjonijiet tax-xogħol deċenti, filwaqt li jiġi appoġġat it-tkabbir sostenibbli tal-pjattaformi diġitali tax-xogħol fl-UE.

Is-sħab soċjali se jiġu kkonsultati dwar kontenut possibbli tal-inizjattiva fil-livell tal-UE, f'oqsma bħal pereżempju:

Il-konsultazzjoni titlob ukoll il-fehmiet tas-sħab soċjali dwar strumenti possibbli għal azzjoni tal-UE.

Il-Kummissjoni qed tikkunsidra kemm strumenti leġiżlattivi kif ukoll strumenti mhux leġiżlattivi.

Is-sħab soċjali huma mistiedna li jwieġbu l-mistoqsijiet fil-konsultazzjoni sal-15 ta' Settembru 2021.

Il-pass li jmiss għal din it-tieni fażi ta' konsultazzjoni huwa jew negozjati bejn is-sħab soċjali bil-ħsieb li jiġi konkluż ftehim skont l-Artikolu 155 tat-Trattat dwar il-Funzjonament tal-UE (TFUE) jew il-preżentazzjoni ta' proposta mill-Kummissjoni Ewropea sa tmiem l-2021.

Inizjattiva possibbli tal-UE tkun imfassla b'rispett sħiħ għall-kompetenza nazzjonali, għad-diversità tat-tradizzjonijiet tas-suq tax-xogħol fl-Istati Membri u għall-awtonomija tas-sħab soċjali.

Kwalunkwe inizjattiva dwar ix-xogħol fuq il-pjattaformi diġitali għandha tirrispetta d-definizzjonijiet nazzjonali ta' “ħaddiem”.

Barra minn hekk, m'hemm l-ebda intenzjoni li jinħoloq it-“tielet” status professjonali, (la ħaddiem għal rasu u lanqas ħaddiem), fil-livell tal-UE, filwaqt li tiġi rrispettata l-għażla li għamlu xi Stati Membri li jintroduċuh fil-leġiżlazzjoni nazzjonali tagħhom.

Fil-Linji Gwida Politiċi tagħha, il-President von der Leyen enfasizzat li “t-trasformazzjoni diġitali ġġib magħha bidla mgħaġġla li taffettwa s-swieq tax-xogħol tagħna”.

Hija impenjat ruħha li “teżamina l-modi kif jistgħu jittejbu l-kundizzjonijiet tax-xogħol tal-ħaddiema tal-pjattaformi”.

Il-Komunikazzjoni Ewropa Soċjali b'Saħħitha għal Tranżizzjonijiet Ġusti nnutat li għat-tkabbir sostenibbli tal-ekonomija tal-pjattaformi, jeħtieġ li jitjiebu l-kundizzjonijiet tax-xogħol ta' min jaħdem minn fuqhom.

Il-Programm ta' Ħidma tal-Kummissjoni għall-2021 ħabbar inizjattiva leġiżlattiva dwar it-titjib tal-kundizzjonijiet tax-xogħol tal-ħaddiema tal-pjattaformi sa tmiem l-2021.

Din l-inizjattiva se tappoġġa l-implimentazzjoni tal-prinċipji li jinsabu fil-Pilastru Ewropew tad-Drittijiet Soċjali.

L-impenn mis-sħab kollha għal Ewropa soċjali b'saħħitha ġġedded fis-Summit Soċjali ta' Porto bejn is-7 u t-8 ta' Mejju 2021.

L-ewwel fażi ta' konsultazzjoni mas-sħab soċjali tal-Kummissjoni dwar kif jistgħu jittejbu l-kundizzjonijiet tax-xogħol għan-nies li jaħdmu permezz tal-pjattaformi diġitali tax-xogħol kienet miftuħa mill-24 ta' Frar sas-7 ta' April 2021.

Wara li kkunsidrat it-tweġibiet, il-Kummissjoni kkonkludiet li hemm bżonn ta' azzjoni mill-UE.

Għalhekk, il-Kummissjoni issa qed tniedi t-tieni fażi ta' konsultazzjoni tas-sħab soċjali, li jirrappreżentaw it-trade unions u l-assoċjazzjonijiet tal-impjegaturi fil-livell tal-UE, f'konformità mal-Artikolu 154(3) tat-Trattat dwar il-Funzjonament tal-Unjoni Ewropea (TFUE).

Din il-konsultazzjoni ma tindirizzax il-kwistjoni ta' applikabbiltà tal-liġi tal-UE dwar il-kompetizzjoni għan-negozjar kollettiv mill-persuni li jaħdmu għal rashom.

Din il-kwistjoni hija indirizzata permezz ta' inizjattiva separata iżda komplementari, li għaliha l-Konsultazzjoni Pubblika Miftuħa għalqet fil-31 ta' Mejju 2021.

L-iskop ta' din tal-aħħar huwa li jiġi żgurat li l-liġi tal-UE dwar il-kompetizzjoni ma tostakolax il-ftehimiet kollettivi li għandhom l-għan li jtejbu l-kundizzjonijiet tax-xogħol ta' dawk li jaħdmu għal rashom f'pożizzjoni dgħajfa, filwaqt li jiġi garantit li l-konsumaturi u l-SMEs ikomplu jibbenefikaw minn prezzijiet kompetittivi u minn mudelli ta' negozju innovattivi, inkluż fl-ekonomija diġitali.

It-tieni fażi tal-konsultazzjoni mas-sħab soċjali dwar it-titjib tal-kundizzjonijiet tax-xogħol minn fuq il-pjattaformi diġitali

Dokument ta' Ħidma tal-Persunal li jakkumpanja d-dokument ta' konsultazzjoni

L-ewwel fażi tal-konsultazzjoni mas-sħab soċjali dwar it-titjib tal-kundizzjonijiet tax-xogħol minn fuq il-pjattaformi diġitali

L-aħħar informazzjoni fuq il-Pjan ta' Azzjoni tal-Pilastru Ewropew tad-Drittijiet Soċjali


Noħorġu mill-pandemija aktar b'saħħitna: naġixxu fuq it-tagħlimiet bikrija li nkisbu

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

Illum, il-Kummissjoni Ewropea qed tippreżenta Komunikazzjoni dwar it-tagħlimiet bikrija meħuda mill-pandemija tal-COVID-19 matul dawn l-aħħar 18-il xahar u qed tibni fuqhom biex ittejjeb l-azzjoni fil-livell tal-UE u dak nazzjonali.

Dan se jgħin biex jiġu antiċipati aħjar ir-riskji għas-saħħa pubblika u jissaħħaħ l-ippjanar ta' kontinġenza li jwassal għal risponsi konġunti aktar rapidi u aktar effettivi fil-livelli kollha.

Għaxar tagħlimiet jiffukaw fuq dak li għandu jittejjeb u x'jista' jsir aħjar fil-futur.

L-għaxar tagħlimiet mhumiex eżawrjenti, iżda jipprovdu l-ewwel stampa ta' dak li jeħtieġ li tittieħed azzjoni dwaru issa, għall-benefiċċju tal-Ewropej kollha:

Il-passi li jmiss

Dan ir-rapport dwar it-tagħlimiet bikrija mill-pandemija tal-COVID-19 ser jikkontribwixxi għad-diskussjoni tal-Mexxejja fil-Kunsill Ewropew ta' Ġunju.

Dan se jiġi ppreżentat lill-Parlament Ewropew u lill-Kunsill tal-Unjoni Ewropea, u l-Kummissjoni se ssegwi b'riżultati konkreti fit-tieni nofs tal-2021.

Il-Membri tal-Kulleġġ qalu:

Fi kliem il-President tal-Kummissjoni Ewropea, Ursula von der Leyen: “Ir-rispons komprensiv tal-UE għall-pandemija kien bla preċedent u wasal fi żmien rekord, li jikkonferma l-importanza li naħdmu flimkien fl-Ewropa.

Flimkien, ksibna dak li l-ebda Stat Membru tal-UE ma seta' jagħmel waħdu.

Iżda fhimna wkoll x'ħadem tajjeb u x'nistgħu ntejbu għal pandemiji futuri.

Issa jeħtieġ li nbiddlu dawn it-tagħlimiet f'tibdiliet.”

Fi kliem il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas: “Minkejja l-fatt li l-politika tas-saħħa fil-livell Ewropew għadha fl-ewwel snin tagħha, ir-rispons tal-UE għall-pandemija kien kbir, u inkluda firxa wiesgħa ta' inizjattivi mingħajr preċedent li tfasslu u twasslu fi żmien rekord.

Aġixxejna b'ħeffa, b'ambizzjoni u b'koerenza.

Dan inkiseb ukoll bis-saħħa tas-solidarjetà bla preċedent li ntweriet fost l-istituzzjonijiet tal-UE u li żgurat li jkun hemm għaqda fir-rispons tal-UE.

Din hija waħda mit-tagħlimiet il-kbar u rridu nkomplu nibnu fuqha.

Iżda la hemm ħin u lanqas lok għall-kompjaċenza.

Illum, qed nidentifikaw oqsma speċifiċi fejn diġà nafu li nistgħu u għandna nagħmlu aktar biex niżguraw rispons tas-saħħa aktar effettiv fil-futur.

Din il-kriżi tista' tkun katalista biex tiżdied l-integrazzjoni Ewropea fl-oqsma fejn hija l-aktar meħtieġa.”

Fi kliem il-Kummissarju għas-Saħħa u s-Sikurezza Alimentari, Stella Kyriakides: “Jeħtieġ li nibdlu kriżi tas-saħħa pubblika mingħajr preċedent, f'opportunità biex nissawru mill-ġdid b'saħħitna aktar minn qatt qabel.

It-tagħlima ewlenija mill-kriżi tal-COVID-19 hija l-ħtieġa li s-soluzzjonijiet ad hoc li ntużaw biex tiġi indirizzata l-kriżi, jinbidlu fi strutturi permanenti li jippermettulna nkunu preparati aħjar fil-futur.

Jeħtieġ li jkollna fis-seħħ Unjoni Ewropea tas-Saħħa b'saħħitha mill-aktar fis possibbli.

Meta nkunu wiċċ imb wiċċ ma' theddida għas-saħħa pubblika jew ma' pandemija oħra, ma jistax jintilef ħin.

L-azzjoni tal-emerġenza għandha ssir kapaċità strutturali.

Is-solidarjetà, ir-responsabbiltà u l-isforz komuni fil-livell Ewropew għat-theddid li jolqotna lkoll bl-istess mod huwa dak li se jsostnina matul din il-kriżi u li jmiss.”

Kuntest

Hekk kif il-kriżi bdiet tfeġġ, l-UE żviluppat firxa wiesgħa ta' risponsi tal-politika tas-saħħa, kif muri fl-approċċ komuni għall-vaċċini permezz tal-Istrateġija tal-UE għall-vaċċini u tal-inizjattivi f'firxa ta' politiki oħra.

L-inizjattiva tal-Korsiji l-Ħodor żammet l-ikel u l-mediċini jiċċirkolaw fis-Suq Uniku kollu.

L-ittestjar u l-kwarantina saru ħafna aktar konsistenti permezz tal-approċċ komuni għall-valutazzjoni tar-rati ta' infezzjoni f'reġjuni differenti.

U aktar reċentament, kien hemm qbil dwar iċ-Ċertifikati COVID Diġitali tal-UE li ġew implimentati fi żmien rekord, biex iwettqu t-triq għat-tkomplija sikura tat-turiżmu u tal-ivvjaġġar dan is-sajf u lil hinn.

Fl-istess ħin, l-UE ħadet azzjoni deċiżiva biex tindirizza l-konsegwenzi ekonomiċi tal-pandemija.

Il-parti l-kbira tagħha kienet ibbażata fuq l-esperjenza u l-arranġamenti mfassla biex jiġu indirizzati l-isfidi u l-kriżijiet fil-qasam ekonomiku u finanzjarju.

Madankollu, dawn is-suċċessi ma jgħattux id-diffikultajiet li nqalgħu, partikolarment fiż-żieda tal-kapaċitajiet tal-manifattura u tal-produzzjoni, parzjalment minħabba n-nuqqas ta' approċċ integrat b'mod permanenti għar-riċerka, għall-iżvilupp u għall-produzzjoni, li naqqas ir-ritmu tad-disponibbiltà tal-vaċċini.

Filwaqt li minn dakinhar din ġiet indirizzata, jeħtieġ li jkun hemm soluzzjonijiet fuq perjodu itwal għall-mitigazzjoni ta' avvenimenti jew kriżijiet tas-saħħa detrimentali futuri.

Għal aktar informazzjoni

Komunikazzjoni dwar it-teħid ta' tagħlimiet bikrija mill-pandemija tal-COVID-19

Il-paġna web tal-Kummissjoni Ewropea dwar ir-rispons għall-coronavirus

Vaċċini sikuri u effettivi fl-UE

Ċertifikat COVID Diġitali tal-UE


Tnedija ta' Kunsill għall-Kummerċ u t-Teknoloġija bejn l-UE u l-Istati Uniti biex imexxi t-trasformazzjoni diġitali globali bbażata fuq il-valuri

Il-President tal-Kummissjoni Ewropea Ursula von der Leyen u l-President Joe Biden tal-Istati Uniti nedew Kunsill għall-Kummerċ u t-Teknoloġija (KKT) bejn l-UE u l-Istati Uniti waqt is-Summit bejn l-Istati Uniti u l-UE fi Brussell fil-15 ta' Ġunju 2021.

Il-KKT se jservi bħala forum għall-Istati Uniti u l-Unjoni Ewropea biex jikkoordinaw l-approċċi għal kwistjonijiet kummerċjali, ekonomiċi u teknoloġiċi globali ewlenin u biex japprofondixxi r-relazzjonijiet kummerċjali u ekonomiċi trans-Atlantiċi bbażati fuq valuri demokratiċi kondiviżi.

Dan il-Kunsill il-ġdid se jiltaqa' perjodikament fil-livell politiku biex imexxi l-kooperazzjoni.

Se jkollu presidenza konġunta bejn il-Viċi President Eżekuttiv tal-Kummissjoni Ewropea u l-Kummissarju għall-Kompetizzjoni tal-UE, Margrethe Vestager; il-Viċi President Eżekuttiv tal-Kummissjoni Ewropea u l-Kummissarju għall-Kummerċ tal-UE, Valdis Dombrovskis; is-Segretarju tal-Istat tal-Istati Uniti, Antony Blinken; is-Segretarja tal-Kummerċ tal-Istati Uniti, Gina Raimondo; u r-Rappreżentanta tal-Kummerċ tal-Istati Uniti, Katherine Tai.

Membri oħra tal-Kulleġġ u tad-Dipartimenti tal-Istati Uniti se jiġu mistiedna kif xieraq, biex b'hekk jiġu żgurati diskussjonijiet iffukati fuq kwistjonijiet speċifiċi f'approċċ ta' gvern sħiħ.

Margrethe Vestager, il-Viċi President Eżekuttiv tal-Kummissjoni Ewropea u l-Kummissarju għall-Kompetizzjoni, qalet: “Għandna valuri demokratiċi komuni u rridu nsarrfuhom f'azzjoni tanġibbli fuq iż-żewġ naħat tal-Atlantiku.

Biex naħdmu għal diġitalizzazzjoni ċċentrata fuq il-bniedem u swieq miftuħa u kompetittivi.

Jiena ħerqana ħafna biex dan iseħħ.

Dan huwa pass kbir għas-sħubija mġedda tagħna.”

Valdis Dombrovskis, il-Viċi President Eżekuttiv tal-Kummissjoni Ewropea u l-Kummissarju għall-Kummerċ tal-UE, qal: “Il-Kunsill għall-Kummerċ u t-Teknoloġija bejn l-UE u l-Istati Uniti se jiftaħ toroq ġodda ta' kooperazzjoni trans-Atlantika.

Se naħdmu flimkien biex niżguraw li l-kummerċ u t-teknoloġija jservu lis-soċjetajiet u lill-ekonomiji tagħna, filwaqt li nħarsu l-valuri komuni tagħna.

Il-KKT huwa impenn konġunt biex insaħħu t-tmexxija teknoloġika u industrijali tagħna u nespandu l-kummerċ u l-investiment bilaterali.

Itina wkoll għodod biex nindirizzaw theddid bħal kompetizzjoni inġusta u l-użu ħażin ta' teknoloġiji ġodda.

Din hija prijorità ewlenija għall-UE, u kuntenti ħafna bil-fatt li issa tinsab ukoll fil-quċċata tal-aġenda kummerċjali trans-Atlantika.”

Għanijiet ewlenin tal-KKT:

Gruppi ta' ħidma

Għall-bidu l-KKT se jinkludi l-gruppi ta' ħidma li ġejjin, li se jimplimentaw id-deċiżjonijiet politiċi u jibdluhom f'riżultati tanġibbli, jikkordinaw il-ħidma teknika u jirrapportaw fil-livell politiku:

Fl-istess ħin, l-UE u l-Istati Uniti waqqfu Djalogu Konġunt dwar il-Politika tal-Kompetizzjoni li se jiffoka fuq l-iżvilupp ta' approċċ komuni u t-tisħiħ tal-kooperazzjoni dwar il-politika tal-kompetizzjoni u l-infurzar fis-setturi tat-teknoloġija.


L-UE twitti t-triq għaċ-Ċertifikat Diġitali tal-COVID tal-UE

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

Illum, il-Presidenti tat-tliet istituzzjonijiet tal-UE, il-Parlament Ewropew, il-Kunsill tal-UE u l-Kummissjoni Ewropea attendew iċ-ċerimonja uffiċjali tal-iffirmar għar-Regolament dwar iċ-Ċertifikat Diġitali tal-COVID tal-UE, li jimmarka t-tmiem tal-proċess leġiżlattiv.

F'din l-okkażjoni, il-Presidenti David Sassoli u Ursula von der Leyen u l-Prim Ministru António Costa qalu:

“Iċ-Ċertifikat Diġitali tal-COVID tal-UE huwa simbolu ta' dak li tirrappreżenta l-Ewropa.

Ta' Ewropa li ma ċċedix meta tiġi ttestjata.

Ewropa li tgħaqqad u tikber meta tħabbat wiċċha ma' sfidi.

L-Unjoni tagħna wriet mill-ġdid li naħdmu l-aħjar meta naħdmu flimkien.

Ir-Regolament dwar iċ-Ċertifikat Diġitali tal-COVID tal-UE ġie miftiehem bejn l-istituzzjonijiet tagħna fi żmien rekord ta' 62 jum.

Filwaqt li ħdimna permezz tal-proċess leġiżlattiv, bnejna wkoll il-bażi teknika tas-sistema, il-gateway tal-UE, li ilu jiffunzjona mill-1 ta' Ġunju.

U nistgħu nkunu kburin b'dak li ksibna.

L-Ewropa li aħna lkoll nafu u li lkoll irridu lura hija Ewropa mingħajr ostakli.

Iċ-Ċertifikat tal-UE se jerġa' jippermetti liċ-ċittadini jgawdu minn dan id-dritt l-aktar tanġibbli u għażiż fost id-drittijiet tal-UE — id-dritt għall-moviment liberu.

Iffirmat f'liġi llum, iċ-Ċertifikat se jippermettilna nivvjaġġaw b'mod aktar sikur dan is-sajf.

Illum naffermaw mill-ġdid flimkien li teżisti Ewropa miftuħa.”

Iċ-Ċertifikat Diġitali tal-COVID tal-UE:

Iċ-Ċertifikat Diġitali tal-COVID tal-UE għandu l-għan li jiffaċilita l-moviment liberu fl-UE, matul il-pandemija tal-COVID-19.

L-Ewropej kollha għandhom id-dritt għal moviment liberu, anki mingħajr iċ-ċertifikat, iżda ċ-ċertifikat se jiffaċilita l-ivvjaġġar, filwaqt li jeżenta lid-detenturi minn restrizzjonijiet bħall-kwarantina.

Iċ-Ċertifikat Diġitali tal-COVID tal-UE se jkun aċċessibbli għal kulħadd u se:

L-Istati Membri għandhom jevitaw li jimponu restrizzjonijiet addizzjonali fuq l-ivvjaġġar lid-detenturi ta' Ċertifikat Diġitali tal-COVID tal-UE, sakemm dan ma jkunx meħtieġ u proporzjonat għall-ħarsien tas-saħħa pubblika.

Barra minn hekk, il-Kummissjoni impenjat ruħha li timmobilizza EUR 100 miljun permezz tal-Istrument għall-Appoġġ ta' Emerġenza biex tappoġġa lill-Istati Membri biex jipprovdu testijiet affordabbli.

Ir-Regolament se japplika għal 12-il xahar mill-1 ta' Lulju 2021.

Kuntest

Fis-17 ta' Marzu 2021, il-Kummissjoni Ewropea ppreżentat proposta biex jinħoloq Ċertifikat tal-COVID tal-UE biex jiffaċilita l-moviment liberu sikur taċ-ċittadini fl-UE matul il-pandemija.

Fl-20 ta' Mejju, il-koleġiżlaturi għamlu ftehim proviżorju.

Fl-1 ta' Ġunju, il-bażi teknika tas-sistemi, il-gateway tal-UE, bdiet tiffunzjona.

Il-gateway jippermetti l-verifika tal-karatteristiċi tas-sigurtà li jinsabu fil-kodiċijiet QR.

Wara l-firma uffiċjali llum, ir-Regolament se jidħol fis-seħħ fl-1 ta' Lulju, b'perjodu ta' dħul gradwali fuq sitt ġimgħat għall-ħruġ taċ-ċertifikati għal dawk l-Istati Membri li jeħtieġu aktar żmien.

Tlettax-il Stat Membru diġà bdew joħorġu ċ-Ċertifikati Diġitali tal-COVID tal-UE.

Għal aktar informazzjoni

Sit web

Skeda informattiva

Mistoqsijiet u Tweġibiet (aġġornament)

Għadd ta' videos ġodda

Video dwar iċ-Ċertifikat COVID Diġitali tal-UE

Niftaħ mill-ġdid l-UE


Il-Kummissjoni u l-industrija jinvestu €22 biljun fi Sħubijiet Ewropej ġodda biex jipprovdu soluzzjonijiet għal sfidi soċjetali ewlenin

Illum, il-Kummissjoni nediet ħdax-il Sħubija Ewropea ġdida flimkien mal-industrija, biex issaħħaħ l-investimenti fir-riċerka u l-innovazzjoni u biex tegħleb l-isfidi ewlenin tal-klima u tas-sostenibbiltà, biex tagħmel lill-Ewropa l-ewwel ekonomija newtrali għall-klima u biex twettaq il-Patt Ekoloġiku Ewropew.

F'konformità mal-għanijiet tat-tranżizzjoni doppja ekoloġika u diġitali, is-Sħubijiet se jwettqu wkoll l-ambizzjonijiet diġitali tal-UE għad-deċennju li jmiss, id-Deċennju Diġitali Ewropew.

Dawn se jirċievu aktar minn €8 biljun minn Orizzont Ewropa, il-programm il-ġdid tal-UE għar-riċerka u l-innovazzjoni għall-2021–2027.

L-impenji totali, inkluż dawk mis-sħab privati u mill-Istati Membri, jammontaw għal madwar €22 biljun.

Il-massa kritika tal-finanzjament tippermetti lis-Sħubijiet isegwu soluzzjonijiet innovattivi fuq skala kbira, pereżempju biex jindirizzaw l-emissjonijiet minn industriji intensivi fl-enerġija u setturi li diffiċli biex jiġu dekarbonizzati, bħat-trasport marittimu u l-produzzjoni tal-azzar, kif ukoll jiżviluppaw u jużaw batteriji ta' prestazzjoni għolja, karburanti sostenibbli, għodod ta' intelliġenza artifiċjali, teknoloġiji tad-data, robotika u ħafna aktar.

Il-ġbir flimkien tal-isforzi, ir-riżorsi u l-investimenti b'mod konġunt u fuq skala kbira taħt is-Sħubijiet se jiġġenera wkoll impatti pożittivi fit-tul, jagħti spinta lill-kompetittività Ewropea u lis-sovranità teknoloġika u joħloq l-impjiegi u t-tkabbir.

Il-ħdax-il Sħubija Ewropea huma:

Illum il-Kummissjoni adottat Memoranda ta' Qbil biex tniedi s-Sħubijiet, li se jibdew l-operazzjonijiet tagħhom minnufih.

Iċ-ċerimonja tal-iffirmar tal-Memoranda ta' Qbil se ssir fil-Jiem Ewropej tar-Riċerka u l-Innovazzjoni fit-23 ta' Ġunju.

Il-Membri tal-Kulleġġ qalu:

Margrethe Vestager, il-Viċi President Eżekuttiv għal Ewropa Lesta għall-Era Diġitali, qalet: “Il-kooperazzjoni hija ta' importanza kruċjali biex jingħelbu l-isfidi fit-tranżizzjoni ekoloġika u diġitali tal-Ewropa.

U t-teknoloġiji diġitali qed imexxu din it-tranżizzjoni lejn ekonomija newtrali għall-klima, ċirkolari u aktar reżiljenti.

Il-ħdax-il sħubija, li l-Kummissjoni u l-industrija pproponew flimkien illum, se jimmobilizzaw riżorsi sinifikanti, madwar €22 biljun, sabiex inkunu nistgħu nidentifikaw b'mod konġunt l-intelliġenza artifiċjali affidabbli, id-data, ir-robotika u bosta aktar għodod teknoloġiċi biex nilħqu l-għanijiet ambjentali u klimatiċi tagħna, għal futur aktar nadif u aktar b'saħħtu.”

Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “Dawn is-Sħubijiet ilkoll jittrattaw il-ġbir flimkien tar-riżorsi tar-riċerka u l-innovazzjoni u l-iżgurar li r-riżultati tar-riċerka jinbidlu f'innovazzjonijiet utli għaċ-ċittadini.

B'Orizzont Ewropa aħna impenjati li noħorġu mill-kriżi klimatika, nipprovdu soluzzjonijiet sostenibbli għall-isfidi ambjentali ewlenin u naċċelleraw l-irkupru sostenibbli.

Dan se jibbenifika lill-Ewropej kollha.”

Thierry Breton, il-Kummissarju għas-Suq Intern, qal: “Bis-sħubijiet il-ġodda l-Ewropa se tkun fuq quddiem nett tal-iżviluppi teknoloġiċi globali, il-bini ta' kapaċitajiet industrijali ewlenin u l-aċċellerazzjoni tat-tranżizzjoni doppja ekoloġiċi u diġitali tagħha.

Dan se jgħin biex l-Ewropa titqiegħed fit-triq lejn in-newtralità klimatika sal-2050 u lejn ekonomija ċirkolari.

Permezz tal-ħidma tagħhom, is-Sħubijiet se jpoġġu wkoll enfasi fuq l-iżvilupp tat-teknoloġiji diġitali meħtieġa għall-appoġġ tat-tmexxija industrijali tal-Ewropa.”

Kuntest

Il-ħdax-il Sħubija li għalihom ġew adottati Memoranda ta' Qbil illum huma l-hekk imsejħa Sħubijiet Ewropej “koprogrammati” — sħubijiet bejn il-Kummissjoni u fil-biċċa l-kbira sħab privati, iżda xi drabi wkoll sħab pubbliċi.

Dawn se jibdew mill-2021 u jibqgħu għaddejjin sal-2030, biex b'hekk jagħtu kontribut lill-aħħar sejħiet ta' Orizzont Ewropa u jlestu l-attivitajiet finali tagħhom wara.

Il-Memorandum ta' Qbil huwa l-bażi għall-kooperazzjoni fi sħubija, peress li jispeċifika l-objettivi tagħha, l-impenji miż-żewġ naħat u l-istruttura ta' governanza.

Is-Sħubijiet jipprovdu wkoll lill-Kummissjoni b'kontribut dwar suġġetti rilevanti li jridu jiġu inklużi fil-Programmi ta' Ħidma ta' Orizzont Ewropa.

L-implimentazzjoni ssir l-ewwel u qabel kollox permezz tal-Programmi ta' Ħidma ta' Orizzont Ewropa u s-sejħiet għal proposti tagħhom.

Is-sħab privati jiżviluppaw attivitajiet addizzjonali, li mhumiex iffinanzjati permezz ta' Orizzont Ewropa, iżda li huma inklużi fl-Aġendi Strateġiċi ta' Riċerka u Innovazzjoni tas-Sħubija u jiffukaw fuq kwistjonijiet bħad-diffużjoni fis-suq, l-iżvilupp tal-ħiliet jew l-aspetti regolatorji.

Dawn is-Sħubijiet Ewropej “koprogrammati” huma differenti, iżda wkoll komplementari għall-hekk imsejħa Sħubijiet Ewropej “istituzzjonalizzati” aktar kumplessi, li huma bbażati fuq proposta leġiżlattiva mill-Kummissjoni u li għandhom “Struttura ta' Implimentazzjoni Ddedikata”.

Aktar kmieni din is-sena, fi Frar, il-Kummissjoni pproponiet li twaqqaf 10 Sħubijiet Ewropej “istituzzjonalizzati” ġodda bejn l-Unjoni Ewropea, l-Istati Membri u/jew l-industrija.

B'investiment ta' kważi €10 biljun, li flimkien miegħu s-sħab se jipprovdu mill-inqas ammont ekwivalenti, dawn għandhom l-għan li jħaffu t-tranżizzjoni lejn Ewropa ekoloġika, newtrali għall-klima u diġitali, u li jagħmlu l-industrija Ewropea aktar reżiljenti u kompetittiva.

Għal Aktar Informazzjoni

Is-Sħubijiet Ewropej

Mistoqsijiet Frekwenti — Sħubijiet Ewropej

Skeda informattiva

Infografika


Il-Jiem Ewropej tal-Iżvilupp 2021 it-tmexxija tad-dibattitu globali dwar l-azzjoni ekoloġika qabel is-Summits ta' Kunming u Glasgow

L-Erbatax-il Jum Ewropew tal-Iżvilupp (EDD), forum globali ewlieni dwar is-sħubijiet u l-kooperazzjoni internazzjonali, se jibda għada biex jirrifletti fuq it-triq lejn il-Konferenza tan-NU dwar il-Bijodiversità (CBD) COP15 f'Kunming f'Ottubru u l-COP26 fi Glasgow f'Novembru 2021.

Aktar minn 1,000 organizzazzjoni minn aktar minn 160 pajjiż se jiddibattu żewġ suġġetti ewlenin fil-15 u s-16 ta' Ġunju: Ekonomija ekoloġika għan-nies u għan-natura, u l-protezzjoni tal-bijodiversità u tan-nies.

L-edizzjoni ta' din is-sena se tpoġġi enfasi speċjali fuq il-fehmiet tal-mexxejja żgħażagħ u se tinkludi avvenimenti speċjali dwar l-impatt tal-pandemija tal-COVID-19 għall-kisba tal-Għanijiet ta' Żvilupp Sostenibbli.

Villaġġ Globali tal-EDD se jippreżenta proġetti innovattivi u rapporti rivoluzzjonarji dwar soluzzjonijiet ta' żvilupp sostenibbli minn aktar minn 150 organizzazzjoni minn madwar id-dinja kollha.

Qabel l-avveniment, il-President tal-Kummissjoni Ewropea Ursula von der Leyen qalet: “Il-pandemija tal-COVID-19 heżżet id-dinja.

Madankollu, il-klima u l-ambjent ma jistgħux jistennew aktar fit-tul.

Jeħtieġ li nibnu aktar favur l-ambjent issa.

Wasal iż-żmien għal ambizzjoni globali ġdida għall-bijodiversità.

Minħabba li aħna lkoll affettwati mill-konsegwenzi negattivi, ilkoll għandna interess qawwi li nikkontribwixxu għas-saħħa tal-pjaneta.

Il-jiem Ewropej tal-Iżvilupp ta' din is-sena jipprovdu opportunità kbira biex jinqasmu l-esperjenzi, soluzzjonijiet innovattivi u biex jitrawmu sħubijiet.”

Il-Kummissarju għas-Sħubijiet Internazzjonali, Jutta Urpilainen, enfassizzat dan li ġej: “Il-jiem Ewropej tal-Iżvilupp huma mument ewlieni fl-aġenda tal-kooperazzjoni internazzjonali.

Aktar minn 8,400 parteċipant irreġistrat se jixprunaw id-dibattitu globali dwar l-imperattiv ta' pjaneta aktar ekoloġika u aktar ġusta.

Ninsab kuntenta ħafna li ż-żgħażagħ se jkunu fil-qalba ta' kull diskussjoni ewlenija li ssawwar il-futur tagħhom permezz ta' din il-pjattaforma unika għal dibattitu globali.”

Parteċipanti ta' livell għoli

Il-President tal-Kummissjoni Ewropea Ursula von der Leyen se tiftaħ il-Jiem Ewropej tal-Iżvilupp.

Kelliema u parteċipanti oħra ta' livell għoli jinkludu lil Jutta Urpilainen, il-Kummissarju għas-Sħubijiet Internazzjonali; Virginijus Sinkevičius, il-Kummissarju għall-Ambjent, l-Oċeani u s-Sajd; kif ukoll Amina Mohammed, Viċi Segretarju Ġenerali tan-Nazzjonijiet Uniti; Henrietta Fore, Direttur Eżekuttiv tal-UNICEF; l-Altezza Rjali Tagħha l-Prinċipessa Laurentien tan-Netherlands, President tal-Fawna u l-Flora Internazzjonali; Maimunah Mohd Sharif, Direttur Eżekuttiv tal-UN-Habitat; Ben Affleck, Kofundatur u President tal-Inizjattiva tal-Kongo tal-Lvant; Idris Elba, Ambaxxatur ta' Rieda Tajba għall-Fond Internazzjonali għall-Iżvilupp Agrikolu.

Christian Samper, President u Uffiċjal Kap Eżekuttiv tas-Soċjetà għall-Konservazzjoni tal-Organiżmi Selvaġġi; L-Eċċellenza Tiegħu Jakaya Kikwete, li kien President tat-Tanzanija u Emmanuel de Merode, Direttur tal-Park Nazzjonali tal-Virunga.

Mexxejja żgħażagħ

Sbatax-il żagħżugħ u żagħżugħa ta' ispirazzjoni, ta' bejn il-21 u s-26 sena, minn madwar id-dinja se jkollhom rwol ċentrali matul il-Jiem Ewropej kollha tal-Iżvilupp.

Dawn il-mexxejja żgħażagħ intgħażlu minn 202 applikanti minn 79 pajjiż għall-ħiliet eċċezzjonali, l-għarfien espert u l-kontribuzzjonijiet attivi tagħhom biex isibu soluzzjonijiet għall-kwistjonijiet tat-tibdil fil-klima.

Kuntest

L-avveniment se jipprovdi mument deċiżiv għall-analiżi u r-riflessjoni fuq it-triq lejn is-CBD COP15 f'Kunming f'Ottubru u l-COP26 fi Glasgow f'Novembru.

Il-Patt Ekoloġiku Ewropew huwa pjan ta' azzjoni biex tingħata spinta lill-użu effiċjenti tar-riżorsi billi nimxu lejn ekonomija nadifa u ċirkolari, nirrestawraw il-bijodiversità u nnaqqsu t-tniġġis.

Dan se jirrikjedi azzjoni mis-setturi kollha tal-ekonomija, inkluż l-investiment f'teknoloġiji li jirrispettaw l-ambjent, l-introduzzjoni ta' forom ta' trasport privat u pubbliku aktar nodfa, orħos u aktar b'saħħithom jew id-dekarbonizzazzjoni tas-settur tal-enerġija.

Fil-qafas tal-NDICI-Ewropa Globali, il-baġit għall-azzjoni esterna tal-UE stabbilit għal EUR 79,5 biljun għall-perjodu 2021-2027, l-UE għandha mira ta' nfiq ta' 30 % biex iżżid l-isforzi dwar it-tibdil fil-klima.

Dan se jipprovdi appoġġ finanzjarju u assistenza teknika sinifikanti lill-pajjiżi sħab biex jgħinu lil dawk li huma l-aktar affettwati mit-tibdil fil-klima u lil dawk li qed jirrikorru għal ekonomija ekoloġika.

Kif issegwi

L-avveniment se jkun diġitali, bla ħlas u aċċessibbli għal kull min hu rreġistrat.

Faċilitajiet u opportunitajiet speċifiċi tal-media huma offruti lill-istampa internazzjonali bħal żewġ swali tal-konferenzi stampa virtwali u rokna tal-media aġġornata regolarment (aktar informazzjoni hawnhekk).

Dawk li jixtiequ jipparteċipaw jew isegwu kull sessjoni jistgħu jirreġistraw fuq https://www.eudevdays.eu/

Ingħaqad u involvi ruħek